text:
Testemonis di Jeova
E je une profession religjose cristiane nassude in americhe intal votcent in ambient protestant. Ancje si la plui part des glesiis cristianis, massime chês protestants no ju ricognossin sicu cristians. La religjon e à par fonde une leture une vore acurade e integrâl de Biblie. Al è di dî però che la Biblie cristiane e je divierse di chê dai testemonis. Il non al ven di un verset de Biblie, Isaie Cjapitul 43,10, dulà che il profete al dîs "o sês voaltris i mei testemonis" e a doprin la peraule Jeova, che par altri nol è clâr di dulà che e vegni, par nomenâ Idiu.
Secont la lôr idee, ducj chei che a cjacarin "testemonein" di Idiu, basantsi su la Biblie, a son testemonis di Jeova. I testemonis di Jeova modernis a son un moviment cristian nassût cul non di "Students Biblics" al timp dal aventisim tal 1870 par opare dal predicjadôr Charles Taze Russel. Il moviment al à vût un grant disvilup ancje graziis a la opare dal sucessôr di Russel, Joseph Franklin Rutherford.
Al dì di vuê a contin plui di 8,6 milions di fedêi in 240 paîs dal mont (2019).
Aspiets de dotrine[cambie | modifiche il codiç]
Anime[cambie | modifiche il codiç]
I testemonis di Jeova si spietin in timps une vore vicins, il scombatiment finâl fra lis fuarcis di Diu comandadis di Jesù, e lis fuarcis di Satane. A crodin che i triscj a saran sdrumâts Armaghedon e chei che a restaran vîfs, insiemit a chei che Diu al fasarà risurî, a formaran une gnove societât e a vivaran par simpri intun paradîs terestri. A diference di altris glesiis cristianis,i testemonis di Jeova no crodin a la idee di trinitât, inte dicotomie anime-cuarp, ni inte imortalitât de anime. Inte Biblie "anime" e ven de peraule ebraiche "nèfesh" e di che greche "psychè".
Par altris glesiis cristianis l'anime e je une part inmateriâl dal om che e sorevîf a la muart dal cuarp fisic.
Secont la interpretazion leterâl dai testemonis di Jeova il tiermin inte Biblie al intint une persone o un animâl, o la vite che la persone o l'animâl a àn. Cheste afermazion e je sostignude dal contignût di Gjenesi 2:7 che al recite: "Alore il Signôr Idiu al pastanà l'om dal polvar de tiere e al sfladà intes sôs narilis un sofli vitâl e l'om al divignì anime (persone) vivent.
Par cui i testemonis a insegnin che nol è che l'om al vedi une anime dentri il so cuarp ma invezit al è lui a jessi une anime vivent. Intal Vecjo Testament a no 'nd è nissune partizion jenfri anime e cuarp.
Il tiermin "psychè" intal Gnûf Testament al po significâ il principi vitâl, la vite stesse o une creature vivent. (New Catholic Encyclopedia)
Come che si lei in plui bandis des Sacris Scrituris, l'anime no je imortâl, ma e po murî. L'idee de imortalitât al è un insegnament che al ven fûr de filosofie greche, tant che la sperance de resurezion e ven dal pinsîr ebraic.
Predicazion[cambie | modifiche il codiç]
E je la lôr principâl opare. Si basin par chest sul comant di Jesus: "Lait duncje e fasêt dissepui..."(Mt28:12,20)
Ma no son stâts i prins. Ancje tai timps antîcs a 'nd jerin predicjadôrs. Noè al ven definît inte Bibie: "Predicjadôr di justizie". Intal mont ebraic, al timp dai Sovrans(Re), i profetis a agjivin di publics puartevôs che a anunciavin intai lûcs publics i decrets, i judizis e lis intimazions dal Idiu.
Ancje Jesus al davuelzè il so impegn che al comandave une opare di predicazion. Il cantin de predicazion di Sant Zuan il Batiste al jere: "Pintîtsi par vie che il Ream dal Idiu al è prossimât".
Il cantin de predicazion presint al continue a jessi " il Ream dal Idiu". Partant, la predicazion fondade sulis Scrituris, a dismôf reazions. E je vigorose, dinamiche e, soredut e pretint une cjapade di postazion de bande di cui che la scolte. Cetancj a deventin opositôrs dal messaç dal Ream. Altris a son indifarents. Altris ancjemò a agradissin la buine gnove e a si messedin di conseguence.
La predicazion e ven fate di cjase in cjase, stant daûr al esempli dât di Jesus, e inte congregazion, ai components stes de congregazion, midiant pastôrs preparâts. Ducj i membris de comunitât a si doprin par "proclamâ la Peraule dal Idiu".
Batisim[cambie | modifiche il codiç]
Il verp "batiâ" al ven dal grêc "baptìzein" che al significhe "imerzi, parâ sot, inmerzi"(vocabolari grêc talian di Lorenzo Rocci).
Pai testemonis di Jeova, il batisim inte aghe al è dome un simbul esteriôr. E je la dimostrazion publiche che il cristian a si è avodât completementri e cence riservis a compî la volontât dal Idiu.
Cheste dedicazion, naturalmentri, no je une robe imponude, ma e je une decision dal dut personâl, dopo vê resonât cul cjâf e vê dismovût il cûr. Par chest motîf i testemonis no batiin i fruts.
Pai cristians invezit il batisim al è don di Diu e ce che jeovîts e anabatiscj a predichin nol è altri che une confermazion (o cresime).
Ream dal Idiu.[cambie | modifiche il codiç]
Pai testemonis a je la espression da sovranitât universâl di Jeova su lis sôs creaturis.
La Biblie e cjacare dal Ream dal Idiu come di un reâl guvier, fat di guviernants (Jeova, Jesus e di altris "144.000" soi elêts) e di sotans, une gnove umanitât fedêl. Il Ream al santificarà il non dal Idiu su la tiere e al cjonçarà il control di Satane. Al dislidrisarà dutis lis religjons pusticis e al unificarà dute la creazion inte adorazion dal sôl reâl Idiu.
Al eliminarà lis vueris e cualsisedi menace di vuere (Isaia 2:4) Al proviodarà magnocule in abondance a dut il gjenar uman.
Al eliminarà dutis lis malatiis e parfin la muart (Apocalis 21:4) L'umanitât a vivarà finalmentri di gnûf intun paradîs terestri.
La trinitât pai Testemonis di Jeova[cambie | modifiche il codiç]
I testemonis di Jeova a insistin su la unicitât dal Idiu e a refudin la dutrine de Trinitât fasint, secont lôr, une analisi des Scrituris. Intal Vecjo Testament intun libri (Deuteronomi 6:4) al è scrit "Scolte, Israêl, Jahve al è il nestri Idiu, Jahve al è un sôl”. Pai testemonis duncje Jeova al è l'unic Onipotent. Ancje Jesus al veve ricognossût chest fat cuant che al preà so Pari disint: "Cheste e je la vite eterne, ca cognossin te, l'unic vêr Idiu e chel che tu tu âs mandât, Jesus Crist" (Zuan 17:3)
Cul prin cristianisim lis robis no jerin cambiadis. L'apuestul Pauli al ricognossè: "Efetivementri a 'nd è par nô un sôl Idiu, il Pari, di dulà che a vegnin dutis lis robis". Chescj a son cualchidun dai lôr argoments par sostignî la lôr dutrine.
La muart di Jesus pai Testemonis[cambie | modifiche il codiç]
In dî di vuê dute la iconografie le presente su di une crôs. Secont i Testemonis invecit, Jesus al è muart su di un pâl.
A sostegnin chest afermant che la peraule dal grêc voltade "crôs" doprade in tantis presintis versions biblichis, e je "stauròs". Intal grêc classic cheste e figurave un sempliç pâl verticâl, dulà picjâ alc. La Biblie e dopre ancje il tiermin "xylon". Il "dizionari ilustrât grêc talian di Liddell e Scott al dà diviersis definizions a chest tiermin, tra lis cuâl "crôs" ma ancje "pâl". Il libri "The Non Cristian Cross (J.D. Parson, Londra), al scrîf che intal Gnûf Testament a no 'nt son frasis che a lassin pensâ che il strument di muart di Jesus al fôs fat di doi pâi incrosâts.
No si pos però ignorâ che storichementri il tiermin "crôs" al è stât daurman doprât tes traduzions latinis de Biblie e che dabon la crocefission e jere il strument di torture e muart doprât dai Romans par punî i crimins dai no-Romans.
I Testemonis purpûr no venerin nissun simbul, che al sedi crôs o pâl, su la fonde dal comant dât dal Idiu di no fasi nissune fate di imagjine ni tant mancul di inzenoglâsi denant di lôr. (Esodi 20:4,5)
I fradis di Jesus.[cambie | modifiche il codiç]
Fradi al segne ognidun dai fîs nassûts da un stes gjenitôr. Inte Biblie il tiermin al jere scrit in ebraic -'ach- e in grêc -adelfòs- e par fradi si intindeve ancje i fradilastris, vâl a dî chei che a vevin il stes pari ma la mari divierse (viôt i dodis fîs di Jacop vûts di cuatri feminis difarentis) o i fîs da stesse mari ma di pari difarents. Il tiermin "fradi", nol segnave dome la imediade parintât cjarnâl, ma ancje i nevôts e in sens plui lât ancje chei di une stesse tribù. "Fradis" lu si dopre ancje par chei che a son unîts intune cause comun e a àn fins e obietîfs simii (fradis spirituâi di une glesie o congregazion.
I cuatri vanzei, secont i Testemonis, a cjacarin dai fradis dal Signôr e a 'nt dan i nons: Jacum, Josef, Simon e Jude, nassûts in maniere dal dut naturâl dal matrimoni di Josef e Marie, dopo de miraculose nassite di Jesus.
No puedin jessi confondûts cun "cusins" parcè che cuant che inte Biblie si cjacare di nevôts o cusins nol ven doprât il tiermin "adelfòs". Al è escludût che a fossin segnâts come fradis spirituâi parcè che vie pal ministeri di Jesus, chescj no sfrancjavin fede in Lui.
La cuestion de Madone[cambie | modifiche il codiç]
I Testemonis a ritegnin che Marie e je stade une femine une vore favoride dal Idiu par meti al mont Jesus.
E dissendeve dal re Davide, de tribù di Jude, e e jere fie di Eli.
Da la conte bibliche i Testemonis a àn imparât diviersis lezions:
- o vin di vê prontece a scoltâ chel che l'Idiu al dîs par mieç dai soi profetis (Luche 1:26-37);
- o vin di vê curaç par azî in armonie cun chel che si impare su pe volontât dal Idiu (Luche 1:38);
- o vin di capî cetant impuartant che al è il preseament pe purece morâl (Luche 1:34);
Diviersis organizazions de cristianitât a insegni che Marie e je restade simpri virgjin.
Ma la Biblie, secont i Testemonis, e scrîf che Jesus al vè fradis (viôt il pont "I fradis di Jesus"), vûts normalmentri e naturalmentri dai rapuarts matrimoniâi cul so om Josef.Partant, fisichementri no podeve jessi restade virgjin nancje daspò dal part di Gjesù come che nissun al dinee. A ritegnin no just rivolzi preieris a Marie pur crodint in jê.
Parcè che, cuant che i dissepui a domandarin a Jesus come che si veve preâ, Jesus al rispuindè cu la famose preiere dal Pari Nestri (Mateu 6:9-13) dulà che nus fâs capî che lis nestri preieris a van rivolzudis a Idiu. E al zontà ancje: "Nissun al ven al Pari se no par mieç di me" (Mateu 14:6)
La cuestion dal sanc.[cambie | modifiche il codiç]
I Testemonis a refudin l'ûs dal sanc in medisine e a son contrariis a lis trasfusions.
Il lôr postâsi al è determinât primariementri inte obedience al comant dal Idiu contignût inte Biblie, di "astignîsi dal sanc" (Leviti 17:13,14 e Ats 15:22-29). Par il Creatôr il sanc al à un grant valôr e partant a nol devi jessi doprât in maniere falade.
Tratant il sanc cun particolâr rivuart, secont di lôr a si dimostre duncje di ricognossi che la vite a dipint dal Idiu.
No son i prins a ritignî chest. La storie e conferme che za i prins cristians, pûr di no sbandâ de lôr fede, a refudavin dutis lis robis fatis cul sanc. (Apologia del Cristianesimo B.U.R.)
I Testemonis di Jeova, a vuelin jessi curâts cun terapiis zovevulis e validis, ma cence violâ la lôr cussience tirade sù secont ce che lôr a intindin par "principis de Biblie".
Par chest ben vulintîr a acetin curis fondadis su alternativis a lis trasfusions.
La lôr Biblie[cambie | modifiche il codiç]
(Traduzion dal Gnûf Mont des Sacris Scrituris)
E je une volte in inglês derivade diretementri dal ebraic, aramaic e grêc, lis principâls lenghis di dulà che tal inprin a jerin compilâts i manuscrits (Targumim aramaic, Rodui dal Mâr Muart, Setante greche, ecc.)
E je dividude in Scrituris Ebraichis (Vecjo Testament) e Scrituris Grechis (Gnûf Testament)
Come supuart par lis scrituris ebraichis al è stât doprât il test da "Biblia Hebraica" di R. Kittel, mentri par lis scrituris grechis e je stade doprade l'edizion di Wescott e Hort. Purpûr par dut il test a son stadis scrusignadis tantis versions antighis in altris lenghis.
No cognossìn i nons dai tradutôrs parcè che i components dal Comitât di Volte (che al apartign a la societât Watch Tower Bible and Tract Society of Pensylvania) a domandarin di restâ cence non. Il lôr fin declarât nol jere chel di fâsi un non, ma di rindi onôr al Idiu, il rût autôr des Scrituris.
Carateristichis[cambie | modifiche il codiç]
E je voltade intun lengaç avonde moderni, sempliç, clâr e saurît.E cîr di atribuî a une peraule il significât plui just e po dopo lu ripet in maniere avuâl intai diferents contescj. E je avonde acurade ancje intal voltâ i verps cirint di rindi cun studi l'estri dai stes par svuincâ di disnaturâ il costrut e esprimi cussì un pinsîr diviers. Ancje se no je la prime, e je purpûr une des pocjis che a àn ripristinât il non divin (intai antics manuscrits il non dal Idiu al comparive plui di siet mîl voltis). Al è ancje di dî che su la Biblie al sta scrit che il nom di Diu nol pos vegnî pronunciât. Robe che i jeovîts dut câs a fasin. E je stade voltade in tantis lenghis modernis cussì di jessi a puartade di man in tancj paîs dal mont.
Ultimis zornadis[cambie | modifiche il codiç]
L'apuestul Pauli scrivint a un so dissepul al fasè mot ai "ultins dîs" (2Timoteu 3:1). Inte Biblie chest tiermin al segne un periodi che al puarte a un judizi divin, il cuâl al metarà fin a un sisteme di robis. Ator dal 70 d.C. i "ultins dîs" a si riferirin al sisteme judaic che al passà propri cu la distruzion di Jerusalem e dal so templi. Chest, secont i Testemonis, al prefigurave un plui grant judizi dal Idiu cuintri dutis lis nazions de tiere. Il corint sisteme di robis necuitôs al è aromai di tant timp jentrât intal periodi dai soi "ultins dîs". I Testemonis a sfrancjin chest su le base dal "segn" composit, ven a dî, fat di tantis provis, che Jesus al veve proferît ai soi dissepui (viôt i cap. 24 e 25 di Mateu, 13 di Marc e 21 di Luche).
Cetancj aspiets di chest "segn" a son:
E sbalçarà sù nazion cuintri nazion e ream cuintri ream (Mateu 24:7)
Vueris a 'ndi son simpri stadis, ma intal 1914 e je sclopade la Prime Vuere Mondiâl. E je la prime volte che dutis lis principâls potencis de tiere a forin implicadis. A cheste i vignì daur le Seconde Vuere Mondiâl e da le fin di cheste lis vueris a no son mai sieradis.
A montarà sù tante ilegalitât (Mateu 24:11,12)
Aromai le criminalitât e je difondude a nivel mondiâl e a no 'nd è stade tante come cumò. Chest al cjape dentri ancje il vilipendi pes leçs dal Idiu.
Simpri plui lis personis a metin al prin puest se stessis inte vite impen dal Idiu. Lis conseguencis lis viodin sot dai nestris voi, un montafin.
A 'ndi sarà cjaristie di provisions (Mateu 24:7)
Al è paradossâl. Cun dute la tecnologjie moderne, in tancj pais a 'ndi è une vore di gjenars alimentârs, pûr ogni an milions di personis a muerin di fam.
Si rive parfin al pont che, par vie di resons politichis e interès comerciâi, pais dulà che milions di abitants a àn pôc di mangjâ, a puartin fûr gran part de lôr miôr produzion in pais dulà che e je za bondance.
Intun lûc dopo chel altri morarijes (Luche 21:11)
A front dai straordenaris progrès de midisine, ogni an a son numerosis lis vitimis di cancars, malatiis dal cûr, AIDS, sclerosi multiplis. A somee ancje che a tornin in fuarce malatiis che a pareve canceladis par simpri.
A indi è po dopo un altri fatôr particolâr che al segne il nestri timp:
Cheste buine gnove dal ream e sarà predicjade in dute le tiere.... (Mateu 24:14)
Cheste buine gnove e ven predicjade in oltri 239 pais e isulis e intes parts plui lontanis de tiere.
I Testemonis a dedichin ogni an milions di oris a cheste ativitât, fasint visitis intes cjasis des personis e dant cussì a ducj le pussibilitât di scoltâ il messaç.
La fin di chest sisteme di robis no sarà il risultât di une fruce indiscriminade, come che tancj a temin, par esempli cun une vuere nucleâr. Su le base des Scrituris, i Testemonis a segnalin che in curt a rivarà la vuere dal grant dî dal Idiu strapodint a Armaghedon. Cheste no distruzarà la tiere, ni l'intîr gjenar uman.
Fiestis dulà che i Testemonis no partecipin[cambie | modifiche il codiç]
Nadâl[cambie | modifiche il codiç]
Nissun cristian al à mai crodût che Crist al sedi nassût ta chê date, ma si à sielt chê date come simboliche. Pai Testemonis (ma no dome par lôr) Jesus nol è nassût il 25 di dicembar. Une motivazion e je che, come che si lei intal vanzeli, al timp de nassite di Jesus i pastôrs a jerin intai cjamps di gnot cun lis greis (Luche 2:8-11). Intal mês ebraic corispondent al nestri dicembar, in Palestine al faseve une vore frêt e ciertis voltis e colave ancje la nêf. Nol è pussibil che i pastôrs a fossin ancjemò al viert cun lis greis.
Une enciclopedie, (Dizionario Enciclopedico Italiano di G. Treccani) al declare: "Aromai al è cognossût universalmentri che ai Paris de glesie dai prins trê secui, e jere discognossude la fieste de nativitât di Crist. Inte sielte dal 25 di dicembar al vè une vore di influence il calendari roman che al memoreave in che dî il solstizi invernâl e il nadâl dal "soreli invit".
Pasche[cambie | modifiche il codiç]
La Pasche e jere une fieste ebraiche che e memoree il passaç de sclavitut ae libertât. Idiu al à comandât ai israelits di celebrâ ogni an (14 di nisan) in memorie de lôr liberazion de sclavitût dal Egjit. Jesus, che al jere un ebreu rispietôs de Leç, al celebrà la Pasche ebraiche cui soi apuestui. In che stesse sere Jesus al instituì une altre celebrazion, le Memoreazion de sô muart, che e sarès vignude di li a pôc. E je cheste che i Testemonis a ricuardin ogni an, come che lui al à comandât.
Tantis usancis leadis a le Pasche a son di origjin pagane. L'ûf, par esempli, al è il simbul de vite che e mene al inizi de primevere. I ûfs tenzûts di Pasche, a figuravin za a so timp intai rîts caldeos de antighe Babilonie.
Prin dal an[cambie | modifiche il codiç]
Venerazion dai muarts[cambie | modifiche il codiç]
Impuartance dal cognossi il non dal Idiu[cambie | modifiche il codiç]
Une motivazion nus e dâ l'apuestul Pauli cuant che al scrivè la letare ai cristians a Rome (Romans 10:13) " Ognidun che al invoche il non di Jeova al sarà salvât".
Jesus stes inte preiere model dal Pari Nestri (Mateu 6:9) al veve metût la santificazion dal non dal Idiu - ven a stâi il fat ricognossi la so santitât e tignîlu cu le plui alte stime - al inizi de so preiere.
Cognossi il non dal Idiu, nol significhe dome savê a livel mentâl che il so non al è Jeova.
Al significhe imparâ chel che tâl non al figure e partant adorâ l'Idiu al cuâl i aparten.
Partant no je une semplice etichete. Lu rapresente come persone.
O podin alore santificâ il non dal Idiu, fasintlu cognossi a chei altris, obedint a lis sôs leçs e ai soi comants.
Jeova al protêç chei che a amin il so non, lu declare esplicitementri il salmist (Salm 91:14)
Al promet la vite eterne intun futûr gnûf mont a chei che a sperin in Lui (Zuan 17:3).
Organizazion[cambie | modifiche il codiç]
Dutis lis congregazions dei Testemonis a seguissin il model doprât dai prins cristians a Jerusalem.
Jesus al veve prometût che a 'ndi sarès stade une classe di oms, clamade "sclâf fedêl" (Mateu 24:45), sostignude dal Spiritussant dal Idiu che e varès professât Jesus come "pastôr ecelent" e unic capocje des congregazions.
Cheste classe e varès organizât e vuidât lis congregazions in base a le Peraule dal Signôr.
La classe dal sclâf par assolvi le responsabilitât di proviodi past spirituâl, e à metût adun intai diviers pais ents juridics, ven a stâi societâts legalmentri ricognossudis.
Chescj ents religjôs a possedin e a direzin stampariis che a butin fûr Bibliis e publicazions biblichis par jessi dopradis inte opare di predicazion e par vê cure dai bisugns spirituâi des congregazions.
Lis Filiâls di ogni pais a direzin l'opare des congregazions locâls midiant un comitât di Filiâl. Plui congregazions metudis adun a formin une circoscrizion. Plui circoscrizions metudis adun a formin i distrets.
Lis dimensions des circoscrizions e dai distrets a variin a secont di diviers fatôrs: gjeografics, linguistics e consistence des congregazions. Sedi tal cjamp des circoscrizions che dai distrets, a esistin dai diretôrs viazants che prestin servizi par puartà jutori a lis variis congregazions.
Inte congregazion a esistin dai "anzians" che a si cjapin cure dai bisugns spirituâi di ogni membri, a presiedin lis adunancis, e a organizin l'opare di predicazion.
Chescj anzians a vegnin nomenâts dal Spiritussant, intal sens che par jessi tai a devin sodisfâ i ecelents recuisîts contignûts inte Peraule dal Idiu (1 Timoteu 3:1-7).
A fasin il lôr lavôr no par fuarce, ma volontariementri, ni par mutîfs di vuadagn. Nissun component de congregazion al davuelzi l'opare par vuadagn, in armonie cul comant di Jesus: " A gratis o vês vût, a gratis o vês di dâ" (Mateu 10:8).
L'opare e compuarte une vore di spesis pe leterature, pes scuelis, pai missionaris sparniçâts ator pal mont, pe costruzion e il manteniment dai lûcs di cunvigne (Salis dal Ream). Il dut al ven sostignût di contribuzions volontariis.
No si fasin coletis, ni si pretint monede.
In ogni Sale dal Ream a si cjatin des casselis pes contribuzions e ognidun al met ( in assolude riservatece) chel che al à decidût intal so cûr. A le fin di ogni mês al ven let a dute le congregazion il rindicont, in maniere che ducj a sedin visâts.
Ducj i membris de congregazion a acetin in plene libertât di associâsi a le organizazion, impegnantsi a stâ daûr a le diretive dal sclâf fedêl, savint che chescj a stan daûr a le diretive dal Crist.
Ognidun al è libar di dissociâsi de organizazion in cualsisei moment se al prossume di no podê sodisfâ i recuisîts, ma al po jessi ancje slontanât da un comitât a pueste, cuant che al comet in maniere ripetude e volontariementri azions in contrast cui principis che il membri al veve volontariementri acetât.
Purpûr, une volte mostrât sincîr pintiment, le persone e ven acolzude inte organizazion.
Vitimis dismenteadis dal regjim nazist.[cambie | modifiche il codiç]
Intal 1933, Hitler al traè une campagne par disterminâ chês personis ditis "maniacs de Biblie", parcè che ju considerave soversîfs e çarlatans.
Hitler al disfà la organizazion dai testemonis in Gjermanie.
Miârs di testemonis di diviersis nazions de Europe a forin butâts intai cjamps di concentrament.
I testemonis no jerin intai cjamps di concentrament par sei stâts criminâi. Tant al è vêr che i uficiâi des SS cuant che a vevin bisugne di sbarbirâsi, netâ la cjase o viodi dai fruts, a sielzevin dai testemonis. A savevin che no varessin mai fat mâl a nissun ni a varessin tentât di scjampâ.
I testemonis a jerin impresonâts par vie de lôr fede. A jerin perseguitâts parcè che a si refudavin di zurâ fedeltât a Hitler e di prestâ cualsisei forme di servizi militâr.
Plui voltis a fo prometude a lôr la liberazion dome se a vessin firmât une declarazion che cun chê a dineavin lis propris convinzions. Di fat ducj, fale cualchi ecezion, a si refudarin.
Intai cjamps i testemonis a jerin bolâts cul triangul viole tipic dai "maniacs de Biblie". A muririn a centenârs.


c: text/html

text:
31 marzo 2006
MIDAS: Lenghis minoritariis e stampe
Cognossi il furlan nol vûl dî cognossi dome la storie e la culture de tô tiere. Torzeonant su internet, grazie ae segnalazion di Donato, o ai cjatât il sît de associazion che e met adun ducj i gjornâi che in Europe a doprin la lenghe minoritarie: MIDAS. Chest al dimostre, une volte di plui, che si pues doprâ cence pôre la marilenghe, sedi furlan, ladin, ocitan e vie indevant. Ma si à di jessi convints, nô prin di ducj…
1 commento:
- Christian Romanini ha detto...
-
Lait a viodi trops che a son i gjornâi membris inte sezion "Membri Midas"...
- 31/3/06 19:12

robotstxt: allowed

filter: keep


text:
Cui che o sin
Fondât tal 1982, al conte in dì di vuê 7 socis. Nassût de necessitât di cualchi zovin di lâ plui a font tal lengaç teatrâl , slargjant il plui pussibil i orizonts e lis esperiencis, promovint cors e stages di specializazion, vie pai agns diviersis personis si son zontadis al nucli di atôrs dal imprin. Impuartant, in plui che la partecipazion dai atôrs ae metude in sene de "I Turcs tal Friul" di P.P. Pasolini, cu la regjie di Elio De Capitani, a son lis tantis produzions origjinâls, jenfri chestis a meretin une menzon "Le scarpe prendono piede" (plui di 400 replichis), la trilogjie "Four, Laris, Dentri", e lis plui dongje in ordin di timp "Osoke", "Maratona di New York e I "Mosaiciscj".


text:
Plui lenghis al vûl dî plui fede28 di Lui 2006
Di fat dongje dal inovâl pai 10 agns de leç 15 dal 1996, a son cetantis iniziativis ta chescj mês, tacant propit dal grup di lavôr nomenât di pueste de Regjon pe revision de normative cuadri di riferiment. Ma no dome lis istituzions laichis a son in vore. Come che nus à contât pre Romano Michelotti, plevan di Vilegnove, un dai components di Glesie furlane e colaboratôr atîf par cont de Diocesi te iniziative in argoment, a son aromai mês che al stât mandât jù a Rome ae atenzion de Cei (Conference episcopâl taliane) ancje il messâl in lenghe furlane: la prime traduzion in marilenghe che e ten cont de ultime edizion latine dal test, ven a stâi la editio typica tertia dal 2002.Glesie furlane e je une associazion nassude tai Agns 70 e no je fate dome di religjôs, ancje se tancj siei components a son oms di glesie. Tes sôs finalitâts e je la promozion e la tutele de culture e de lenghe furlanis, des tradizions locâls e la sô azion e je dedicade in particolâr ae tematiche religjose, fondantle sui principis che a son stâts fissâts ancje dal Concili Vatican II li che la glesie, tra laltri, e à metût in bande il latin, par celebrâ la messe te lenghe dal popul. In dute Italie chest principi al à significât linizi dal ûs dal talian ad implen vie pes celebrazions, ma intune vision plui complete, pal Friûl chest al vûl dî il dirit di doprâ la marilenghe tes messis di chenti.
Duncje une ativitât che e va indevant di cetancj agns ancje cuntune atenzion particolâr ai tescj di doprâ in glesie e che e à za puartât la traduzion sedi de Biblie sedi dal Lezionari. Lultin pas in ordin di timp al sarès il messâl, che par dî la veretât al è za stât voltât e consegnât a Rome ae Cei pal parê necessari par podê dopo presentâlu ae Congregazion vaticane pal cult divin e pal bon ordin dai sacraments, che e varà la ultime peraule pe aprovazion de traduzion. Magari cussì no però chest passaç al è inmò lontan, ancje se aromai a son agns che Glesie furlane, ma no dome, e je daûr a lavorâ su chest test. Di fat, za tal 1998 a jerin stâts fats i prins pas pe traduzion dal messâl, ma il moment fondamentâl al è stât tal 2002 cuant che e je stade publicade la editio typica tertia dal messâl latin, il test di riferiment par dute le glesie dal mont e che al è stât la fonde ancje pe traduzion furlane. Cun di plui, come che si diseve, il lavôr al è il risultât di une comission interdiocesane nomenade dai trê vescui des diocesis furlanis di Udin, Gurize e Concuardie Pordenon.
Cumò però il timp al è passât e Glesie furlane, la anime fuarte di cheste comission fate di plui predis ma ancje cu la partecipazion di laics come Giovanni Frau, docent de Universitât dal Friûl, e je convinte che si à spietât avonde.E cussì e je intenzionade a sburtâ par che la cuestion si smovi fûr di cheste paralisi cence spiegazions. E lu fâs riclamant i principis che al veve plui voltis marcât ancje pre Bepo Marchet, cuant che al diseve che la nestre tiere e à la sô fonde te culture di popui e tal rispiet de diviersitât, comprendude la culture furlane, une des cuatri che a caraterizin cheste regjon di confin nassude, cressude e madressude fin dai timps dal Patriarcjât di Aquilee intune misture e convivence di plui identitâts ancje linguistichis.
Glesie furlane e je duncje rispietose di chei che a son i passaçs che a coventin par otignî il ricognossiment di un test come il messâl, che al pues jessi considerât come un dai strument plui alts che si puedi dâ al popul intune opare di inculturazion de fede. Ma dongje chest rispiet pe jerarchie eclesiastiche, e je une posizion ferme par domandâ che al vegni dât un ricognossiment di un dirit dovût e no dome un sempliç plasê di bande dal Vatican. E nol è dome chest, che za al sarès avonde par une soluzion in curt de cuestion. Daûr di cheste domande a son tancj elements no dome simbolics. Ducj si visin des peraulis dal Pape Zuan Pauli II cuant che tal 1992 in visite in Friûl, intal so discors a Udin al disè Fradis Furlans: us saludi te vuestre marilenghe e us invidi a tignî dûr, cu lis tradizions, la fede cristiane e i valôrs dal fogolâr e a fâju cressi tal cûr dai vuestris fîs. Peraulis che a marchin il rispiet pes minorancis come vie pe pâs e che a àn la fonde tal vanzeli li che al ven riclamât il principi de cure pai piçui e pai indifês. E par ultin, ma no par impuartance, no si à di dismenteâ il trentesim aniversari dal Taramot dal 1976. Podê rivâ ae aprovazion dal messâl in marilenghe al volarès dî puartâ insom il procès di ricostruzion ancje spirituâl di une tiere che e à savût resurî di un montafin cence paragons. Chest al darès duncje il just ricognossiment ae nestre nazion che vie pai secui e à dât dimostrazion di fede e rispiet ancje par sieltis discutibilis. Cun chest no si fevele di nostalgjiis patriarcjâls che a cjalin indaûr cence futûr: tes peraulis di pre Romano si sint clare la cussience che la tradizion de Glesie di Aquilee e je la lidrîs che e puartarà gnovis pomis al morâr de glesie dal Friûl. Parcè che intun mont globalizât, une concezion romanocentriche dal catolicisim no je atuâl par vie che al volarès dî sierâ i voi denant di une realtât, che simpri di plui si manifeste te diviersitât e te convivence necessarie dai popui, des culturis, des tradizions e des lenghis intun spirt di pâs e tolerance.


text:
Val Cjanâl
La Val Cjanâl e si cjate al confin dal Friûl cun la Austrie e la Slovenie e e je traviersade dal torent Fele. Al corispuint plui o mancul ai comuns di Tarvis, Malborghèt e a chê part di teritori dal comun di Pontebe che e sta a çampe de flumere Pontebane (il cors d'aghe che al segnave il confin tra Italie e Imperi Asburgjic prime de Prime Vuere Mondiâl). La carateristiche principâl de val e je il jessi cuadrilengâl: in Val Cjanâl a si fevele talian, todesc, sloven e furlan. Un esempli concret di chest plurilenghisim a puedin jessi i toponims, come chei te tabele.
IstorieModifiche
La Val Cjanâl e à fat part par secui dal vescovât di Bamberghe e plui tart dal Imperi asburgjic. E je jentrade tal Ream d'Italie dome daspò la Prime Vuere Mondiâl. Il periodi fassist al è stat particularmentri dûr pale val: al regjim nazionalist no i lave propri ju il plurilinguisim locâl, che al jere radicât zaromai di secui (la Val Cjanâl e je pont di incuintri ideâl par i ceps lenghistics romanç, slâf e gjermanic): par chest a forin mandâts a "colonizâ" la val une vore di talians, che prime dal prin conflit mondial a costituivin dome l' 11 % dale popolazion. Cun acuarts bilaterâi di Mussolini cun Hitler (clamâts par talian "Opzioni"), i abitants che a favelavin sloven o todesc a forin clamâts pôcs agns plui tard a sielzi ce ch'a volevin fâ: o vendi lis lôr tignudis e deventâ citadins todescs, o restâ inte val e deventâ citadins completamentri di culture taliane. Interessant al è notâ che ancje la int che e favelave sloven e je stade fate rientrâ in chest acuart. Daspò la vuere un pocje di int e je tornade, ma tancj a si son fats une gnove vite e cumò a vivin inaltrò.
Nonostant al segni robe di casson, la Val Cjanâl no e fas culturalmentri part dale Cjargne.


text:
Il non dal armaron al ven di “crodince”. Ven a stâi il “crodi”. Crodi in alc, o in cualchidun. E no si pues mai crodi di bessôi. Bisugne jessi insieme, par condividi. La lenghe francese par definî la credince e dopre un non che nus jude a capî miôr il so significât ancje te culture furlane: “creance”. Lu vin ancje nô, stes non, e il so leam cul mobilut de cusine al è cetant fuart e plen di sugjestions che si inmanein cu la nestre sensibilitât plui antighe e lontane tal timp. Te Ete di Mieç, la creance e veve a ce fâ cul cerçâ, ven a stâi cussì si definive la prime cerce di un vin, o di un plat, par vê la sigurece che al fos bon, san, cence velens, che nol fasès mâl a dinissun di chei che a varessin vût di mangjâlu insieme, dopo, plui tart, cun ce che al restave. Une azion impuartantone duncje, destinade a un servidôr, a un valet di provade fidance denant dal so signôr. A vignivin clamâts scalcs, o copîrs, chescj valets. Ancje il patriarcje di Aquilee a ‘nt veve une schirie, e dai plui rinomâts in Europe par elegance, sapience e capacitât di scuvierzi il mâl, se al jere scuindût di cualchi bande, intun tocj colorât o jenfri il pevar di un savôr. E ce che si veve cerçât e validât come bon al vignive conservât intun armaron sigûr, di dulà che si sarès podût cjapà sù a la bisugne ce che al coventave e cence pôre di lâ incuintri a brutis sorpresis.
L’ARMARON DE “CREANCE”_ Plui di un camarin, plui de cantine, al jere il cûr morâl di une cjase: bisugnave che al stes intun lûc fresc e sut. Nol veve di vê clâfs, parcè che si basave su la fiducie. Al jere il spieli perfet di ducj chei spazis comunitaris che a àn caraterizât te storie la nestre int contadine. Parcè che la credince in cjase e puarte cun se il stes significât de comugne pe comunitât dal paîs, là che ducj a puedin menâ a passon il besteam, o lâ a bruscjâ lis fratis. Come il poç da la aghe o il for par cuei il pan, la arie, il curtîl, o il sotpuarti, là che a son poiâts i imprescj di vore che si podin cjapâ sù cuant che al covente, cence permès, parcè che a son un ben di condividi insieme.
LASSÂ LA CREANCE_ Di in chê volte si dopre il mût di dî “lassà la creance” tal plat, cuant che la porzion no si le finìs dute intune volte, ma alc al reste, par dopo, par chei altris, che magari a podaressin zovâsi di tante gracie di Diu in gjonde, cence pinsîrs, come che o vin fat ancje nô. E vuai a spaçâle, o piês a fiscâle cence preocupâsi di nissun, pensant dome ai siei fats. A ognidun il so, cence esagjerâ, te misure che e covente. Lis maris a fasin cussì fintramai al di di vuê cui lôr fruts plui picinins. A cercin prime lôr la sope, par che no seti masse cjalde o masse frede, o pôc sauride o, piês, fraide. Ancje la love, che e je une love, si compuarte tal stes mût cui siei piçui. Al è un mût di fâ ancestrâl, peât al snait dai nemâi sociâi, chei che a vivin in grup cun chei altris, condividint insieme tant il pericul che il gjoldi.
DAL NON A LA AZION_ La azion di cerçâ la creance e je la base di une altre peraule straordenarie e uniche inte nestre lenghe, il “screâ”, che e je plui antighe di “disniçâ”. Plui sacrâl, e je peade a une fede in chei altris che insieme cun te a formin une comunitât. La famee par prime, ma ancje il grup dai confradis di une cualuncue fradaie, sedi religjose, o di lavôr, o di ideâl, di lote, di migrance, di venture. Vivi “cence creance” duncje al reste un judizi morâl fuart e sevêr. Chel che nol condivît la sô creance cun chei altris, che nol lasse nuie a disposizion dai siei fradis tai scansei de credince, al reste duncje un “malcreançât”, un che al à pierdude par simpri la educazion o piês no la à mai cognossude. Un cence culture, un ‘sâf, disfaçât e cence misure, che nol è fat par condividi insieme a chei altris un progjet di vite, une sperance. Un che al è miôr no fidâsi di lui: bandît, brigant e lari.
TIMPS PASSÂTS, TIMPS CHE A TORNARAN_ O vivìn intune societât là che creance e credince no son plui di mode. Dut al à di jessi consumât ae svelte, tant il timp che il vivi, masanant rispiet, fiducie e dignitât. I mobii des nestris cusinis a son elegants, funzionâi, nets e cence anime. Come lis nestris zornadis. A son plui di bielece, stant che a son simpri di mancul chei che a vivin in cjase, doprade dome par durmî. La puce di cheste crisi nus fâs pôre. Forsit par vie che no savìn plui distingui il profum che e à la robe che si rive a meti in bande par chei altris. O vin dismenteât che il ben di ducj al vâl cetant di plui dal privileç di pôcs. Ma in gracie de miserie che e bat su la puarte, si stin inacuarzint une volte di plui che meti insieme al jude a superâ ancje lis situazions piês. E cussì al tornarà il timp des credincis. In plui di cualchi cusine a tachin bielzà a fâ biele mostre di se. Magari dentri in cualchi vecjo scansel o rivarìn a cjatâ fûr ancje un tic di chê Creance che o vin dismenteât tra il pestel dai savôrs e il masanin dal cafè. ■
ANGELO FLORAMO
GRIGNEI DI STORIE. La impuartence di un non............
Il non dal armaron al ven di “crodince”. Ven a stâi il “crodi”. Crodi in alc, o in cualchidun. E no si pues mai crodi di bessôi. Bisugne jessi insieme, par condividi. La lenghe francese par definî la credince e dopre un non che nus jude a capî miôr il so significât ancje te culture furlane: “creance”. Lu vin ancje nô, stes non, e il so leam cul mobilut de cusine al è cetant fuart e plen di sugjestions che si inmanein cu la nestre sensibilitât plui antighe e lontane tal timp. Te Ete di Mieç, la creance e veve a ce fâ cul cerçâ, ven a stâi cussì si definive la prime cerce di un vin, o di un plat, par vê la sigurece che al fos bon, san, cence velens, che nol fasès mâl a dinissun di chei che a varessin vût di mangjâlu insieme, dopo, plui tart, cun ce che al restave. Une azion impuartantone duncje, destinade a un servidôr, a un valet di provade fidance denant dal so signôr. A vignivin clamâts scalcs, o copîrs, chescj valets. Ancje il patriarcje di Aquilee a ‘nt veve une schirie, e dai plui rinomâts in Europe par elegance, sapience e capacitât di scuvierzi il mâl, se al jere scuindût di cualchi bande, intun tocj colorât o jenfri il pevar di un savôr. E ce che si veve cerçât e validât come bon al vignive conservât intun armaron sigûr, di dulà che si sarès podût cjapà sù a la bisugne ce che al coventave e cence pôre di lâ incuintri a brutis sorpresis.


text:
Di sigûr in Friûl nô o vin un dai formadis plui bogns, che al jentre dentri te liste dai DOP europeans: il Montasio. Al è un formadi di alte cualitât, che al va fat lant daûr di un dissiplinâr rigorôs e controlât di un Consorzi. Tant par scomençâ, il Montasio al à di jessi produsût intun teritori definît (Friûl e in cualchi part dal Venit) tignint controlade la materie prime, ven a stâi il lat. Ancje chel al à di sei produsût par fuarce in Friûl (o in chei puescj permetûts dal dissiplinâr), par podê deventâ formadi Montasio. Chest gjenar di formadi al è produsût midiant di une formazion lente, cussì che al puedi vê particolaritâts rispiet a chei altris formadis.
TIPIC FURLAN_ Il Montasio al pues jessi fresc, semistagjionât o stagjonât. Chel che al cambie al è dome il timp che al sta fer a polsâ, e chest al da al formadi savôrs e aspiets diferents. Chel fresc al è un formadi plui mulisit e clâr di colôr, chel plui vecjo al è invezit plui scûr e friabil.
Al è un pôc di timp che si sta provant a fâ il formadi doprant il lat di une sole raze di vacje: o stin fevelant dal formadi fat dome di lat di Pezzata Rossa, la raze di vacje origjinarie dal Friûl. Al è stât ancje depositât inte Comunitât Europeane la marcje “Solo di Pezzata Rossa”, che e identifiche ducj chei prodots fats dome cul lat – o cu la cjar – de vacje “beletade” (o “flore”, ndr). Chest al è impuartantissim pal disvilup e pe conservazion di cheste raze, e al jude il disvilup di chest gjenar di arlevament.
CHEI ALTRIS FORMADIS_ No stin a dismenteâ nancje ducj chei formadis particolârs che o vin in Friûl e che a àn di jessi tutelâts e valorizâts: il formadi di Malghe, il formadi Asìn, il formadi frant e ducj chei altris prodots tipics che o podìn svantâsi di vê te nestre regjon.
In Friûl o vin une lungjissime tradizion tal cjamp di latariis e di casârs: no si pues dismenteâ di nomenâ latariis come chê di Breçà o di Mortean, Tresesin o Coder, Cividât, Glemone o Vençon. «La presince di tantis latariis – al comente Claudio Violino, assessôr regjonâl aes risorsis rurâls, agroalimentârs e forestâls – al testemonie la volontât di lâ indenant intune ativitât che par tancj e semee dismenteade. In dì di vuê, la int e sint la necessitât di comprâ i prodots vicins, chei fats dongje di cjase. Propit par chest, al è impuartant mantignî cheste tradizion che e caraterize la storie dal nestri Friûl».
Cinzia Collini
CULTURE – AGRICOLTURE. Jenfri lis busis dal formadi............
Di sigûr in Friûl nô o vin un dai formadis plui bogns, che al jentre dentri te liste dai DOP europeans: il Montasio. Al è un formadi di alte cualitât, che al va fat lant daûr di un dissiplinâr rigorôs e controlât di un Consorzi. Tant par scomençâ, il Montasio al à di jessi produsût intun teritori definît (Friûl e in cualchi part dal Venit) tignint controlade la materie prime, ven a stâi il lat. Ancje chel al à di sei produsût par fuarce in Friûl (o in chei puescj permetûts dal dissiplinâr), par podê deventâ formadi Montasio. Chest gjenar di formadi al è produsût midiant di une formazion lente, cussì che al puedi vê particolaritâts rispiet a chei altris formadis.


text:
EVENT DI SOLIDARIETÂT PRO CAPISTERIUM DI NORCIA07 di Avrîl 2017
Ai 8 e ai 9 di Avrîl o varìn ospit in Friûl SIMONE FRIGNANI, autôr de vuide Amici de Cammino di San Benedetto, par doi dîs di solidarietât.
O continuarìn a cjapâ sù fonts pe ricostruzion dal Ostel Il Capisterium di Norcia, che al à vût dams cul taramot di cualchi mês indaûr: CJALE CHI.
SABIDE ai 8 o sarìn a Basandiele aes 20.00 pe presentazion dal libri di Simone Frignani, li dal Oratori de Parochie
DOMENIE ai 9 o sarìn a Aquilee aes 6.45 pe Cjaminade di solidarietât pro Capisterium.
PAR ADESION AL EVENT, MANDAIT UNE EMAIL A: info@glesiefurlane.org
Info su FB: CJALE CHI o CJALE IL VOLANTIN ALEGÂT
Par donazions o vin metût a disposizion il Cont Corint cun cheste causâl:
ASSOCIAZION GLESIE FURLANE
IBAN: IT35Y0863763790000023015162
Causâl: Ostel Capisterium di Norcia


text:
12 luglio 2010
Sants Ermacure e Furtunâts, patrons dal Friûl
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
Nessun commento:
Iscriviti a: Commenti sul post (Atom)


text:
I RECITATÎFS LITURGJICS A MURÙS in memorie di pre ‘Sef15 di Novembar 2018
La Universitât de Etât Libare di Murùs e à invidât Glesie Furlane par une serade culturâl che si tignarà joibe ai 15 di Novembar dal 2018 aes 20.00 li de Sale Consiliâr dal Municipi di Murùs.
L'incuintri al è “I RECITATÎFS LITURGJICS, in memoria di pre 'Sef. Viaç te musiche tradizionâl patriarchine di Aquilee al Friûl di vuê”.
Reladôr al sarà pre Roman Michelot, vicepresident di Glesie Furlane, che nus menarà ae scuvierte dal patrimoni musicâl tradizionâl di origjin patriarcjine traviers de ultime opare realizade di pre 'Sef Cjargnel, musicolic e studiôs atent de musiche liturgjiche, che e fonde lis sôs lidrîs in Aquilee.
I cjants metûts adun te racuelte “I Recitatîfs Liturgjics” cjantâts dal Coro Rôsas di Mont de Plêf di Guart (Davâr) a son stâts ancje doprâts tal documentari “Missus” di Massimo Garlatti-Costa.
Al modere la serade Christian Romanini, segretari di Glesie Furlane.
Par comprâ une copie dal CD "I RECITATÎFS LITURGJICS" mande une email a info@glesiefurlane.org.


text:
Lubiane
Lubiane (par sloven , IPA [ʎub'ʎanʌ]; par todesc Laibach) e je la capitâl de Slovenie de indipendence tal 1991. E je logade su lis rivis dal piçul flum Ljubljanica e e à un interessant centri storic in stîl liberty. La architeture de citât e je une vore dongje a chês che si cjatin in Austrie. A Lubiane si cjate ancje une impuartante stazion de ferade.
Storie[cambie | modifiche il codiç]
In tal lûc dulà che e je Lubiane vuê al fo fondât di bande dai Romans une colonie di non Aemona intal 15 d.d.C.. Lis primis citazions de citâts in documents scrits a si cjatin intal 1144 (come Laibach) e tal 1146 (come Luwigana).


text:
'"Lois Craffonara, un dai grancj partesans ladins"
Dant valgugn meisc él vegnś publiché per iniziativa dl Museum Ladin Ciastel de Tor la antologia de liriches "Flus Leterares dal Grijun y dal Friul" de Lois Craffonara. L liber ti sporj ai letours ladins dles Dolomites, per l prum iade te na soula publicazion, la ampla richeza poetica/lirica de nosc vejins y chel te na traduzion tl ladin dla Val Badia. Les traduzions é vegnudes fates con na archirida meticolousa dla dreta parola y dl dret son y con n grum de spligazions, a pé de plata, sun i autours, sun i idioms, sun i svilups fonetics y sun les paroles adoredes, per podei capķ miec l contest de vigni poem. Les somianzes linguistiches anter Grijon, Dolomites y Friul ne é nia pueces, y va cotant soura la scempla parentela de lingac neolatins, valgugn linguisc' rejona ence de na "unité linguistica ladina", entratant spidiceda te deplś ijoles y te n grumon de variantes con sies particolarités. Bele tl 16-17eisem secul įn noté chisc liams linguistics che va da Gorizia desche pont plu oriental a Tschamut tla Surselva/Svizra desche pont plu ozidental.
I reporton chilņ dessot na rezenjion dl liber da pert dl jornalist furlan Renzo Balzan de Tumiec/Tolmezzo che i nes on permetś de copié ju da sie sit (ciala liams internet). L liber contegn 160 poesies de autours furlans y 121 de autours grijons y po vegnķ aposté pro l Museum Ciastel de Tor al priesc de 20 euros.
No si va dabon lontans de veretāt se si pant che un tra i personaēs plui atīfs, ma ancje plui concrets, tal imbastī e infuartī i rapuarts interladins al č il dr. Lois Craffonara, ladin-dolomitan de Val Badie. No son dabon chescj discors di complasince, ma la sclete veretāt. Lu disģn fūr dai dincj cence pōre di lā a pescjā i pīts a cualchidun, parcč sun chest cont al sarčs ben sclarīsi lis ideis. And'č in veretāt masse personaēs, e masse instituzions che al di lą des bielis peraulis di circostance sul cont dai rapuarts interladins no si son compuartāts, e no si stan compuartant, cu la coretece e cu la coerence che chest discors al merte.
Sun chest cont no si fasģn grandis inlusions che pa l'avignī lis cjossis a pučdin lā miei, ma cirģn almancul di no lassā lā al mancul ce che di bon al č stāt fat fintremai cumņ. Anzit ce che di bon a ąn fat fintremai cumņ personaēs come Lois Craffonara, ch'al merte, secont la nestre opinion, il stčs rilźf di un Achīl Tellini, di un Max Tosi e di un PierPauli Pasolini, grancj partesans de cumun Patrie Ladine, di Cuere (Grison) a Gurize (Furlanie), passant pes Vals dolomitanis de Gardene, Badie, Fasse, Mareo, Fodom, Anpezo, e po inmņ pal Cumieli. Čse utopie cheste? Sono i siums di cualchi "irriducibile" inamorāt di cjossis impussibilis e masse intrigōsis pe grande storie? Te Ladinie no'nd'č petroli, aur e diamants di sgjavā. La nestre ricjece a son lis nestris lenghis, il nestri teritori, lis monts, i boscs, i prāts, il blanc ch'al incee dai nevāi, lis nestris tradizions e lis nestris liendis.Ma par chestis "fufignis" cui mai si metaressial a inviā un cavīl internazionāl, a discjadenā une vuere preventive "di liberazion". La Ladinie, Patrie da l'anime, inalore e restarą une idee e un sium ch'al larą dilunc a vivi dentri di nō fintremai che lu saborarąn oms come Lois Craffonara e a lui i scugarģn jessi simpri cetant agrāts. Lois Craffonara al nas a La Pli de Mareo (Longega) tal 1940; daspņ la maduritāt al puarte indenant studis di teologie e podaspņ di filologie, indotoransi a Padue cul professōr Carli Tagliavini. Al sarą podaspņ docent tes scuelis mezanis e superiōrs. Lu cjatģn ancje president da l'Uniun di Ladins dla Val Badia, dal 1976 al 1978. Ātre incarghe impuartante ch'al larą a davuelzi e sarą chź di diretōr dal Istitut Ladin "Micurą de Rü", tra il 1977 (an de fondazion) al 1992. Ore presint al č consulent sientific dal Museum Ladin "Ciastel de Tor".
Inmo, al ą scrit lavōrs sul lengaē, la storie e la culture dai Ladins des Dolomitis, e al cognos a fons la realtāt culturāl e lenghistiche dai Ladins de Furlanie e dal Grison. Al ą fondāt, e al č stāt par 25 anadis a dilunc, redatōr de riviste sientifiche "Ladinia - Sföi culturāl dai Ladins dles Dolomites" (1977 - 2001). Tra i tancj ricognossiments ch'al vūts pal so impegn culturāl e sientific nus plās memoreā che tal 1991 il Circul Culturāl Laurenzian di Buje j ą assegnāt il "Premi Nadāl Furlan", e che tal 1998 al č stāt nomenāt soci onorari da l'Union dai Scritōrs Furlans.
Un lunc, ma doverōs, preambul chest denant di presentā l'ultime fadie di Lois, l'antologie "Flus Leterares dl Grijun y dl Friūl - Poesies tla traduzion de Lois Craffonara". Si trate in chest cās di une opare pardabon fondamentāl par chel che s'inten la produzion leterarie de Ladinie. Penge 464 pagjinis, l'antologie e cjape dentri cent e vincj lirichis di sesantevot autōrs dal Grison, e cent e sesante lirichis di cent e doi autōrs dal Friūl, voltadis par ladin te varietāt de Val Badie. In pratiche une produzion slargjade de leteradure plui significant di chestis realtāts. Par chel che s'inten il Friūl, si partģs da l'Anonim Cividadesc (dal 1300) par rivā ai autōrs atīfs in dģ di vuź come Fidrģ Tavan, Jacum Vit e Pierluigi Cappello. Passant naturalmentri par ducj i autōrs plui innomenāts ch'a ąn fat la storie de leteradure ladine-furlane come Ida Vallerugo, Renato Jacumin, Umbert Valentinis, Amedeo Giacomini, Elio Bartolini, Cels Macor, Siro Angeli, Lenart Zanier, Domeni Zannier, Galliano Zof, Agnul Di Spere, Gjeme Nodāl, Lelo Cjanton, Ricart Castellani, Novele Cantarutti, Franc dai Gironcui, Josef Marchčt, Vitōr Cadel, Pieri Corvąt, Antoni Broili, Pieri Ēorłt, Ermis Di Colorźt, Eusebi Stella e Jaroni Blancon. Oltri a chest si cjate des schedis sul cont des grafiis dal furlan e dal grischun e dai tescj te lenghe originarie, cun considerazions particulārs sul cont de grafie e des carateristichis des variants dialetāls presints tai tescj presentāts. In sumis une preseōse antologie de liriche ladine, che nissun studiōs e critic leterari al podarą fā di mancul di consultā. Al va in fin zontāt che cheste opare 'e ven fūr editade dal Museum Ladin di "Ciastel de Tor", zovansi purpūr dal jutori finanziari de Fundaziun dla Cassa dal Sparagn de Südtirol e Lia Rumantscha.
La Cjarande, storie de leteradure furlane
La storie de leteradure furlane tal passāt secul vincjesim e cjape dentri almancul tre moments cetant impuartants. Il prin al rivuarde naturalmentri PierPauli Pasolini e la sō "Academiuta di lenga furlana", fondade a Versuta di Cjasarse ai 18 di fevrār dal 1945. Une esperience cheste che par cierts aspiets e "rivoluzionarą" il mūt di fā poesie par furlan. La plante da l'Academiuta e butulą in maniere vivarōse e origināl. Il caposcuele al dč di viodi une vere vocazion pedagogiche, fate di genialitāt e entusiasim. Cjasarse al timp di Pasolini (dal 1943 al 1949) e diventarą un paīs di poets: autōrs tant che Riccardo Castellani, Cesare Bortotto, Domenico (Nico) Naldini, Ovidi Colussi e Antoni (Tonuti) Spagnol a sarąn i plui significants esemplis di cheste furtunade stagjon poetiche.
Il secont moment impuartant al viōt la nassince a Udin, tal 1949, dal grop poetic di "Risultive". Chest grop, ch'al podeve fā cont sun tun inspiradōr inlustri come Josef Marchčt, al publicą pe prime volte un so cuadźr tal 1950. Cheste publicazion e cjapave dentri i contribūts di Novella Cantarutti, Dino Virgili e Aurelio Cantoni (Lelo Cjanton). Ātris poets e scritōrs impuartants che ąn fat part di Risultive a son stāts Riedo Puppo, Otmar Muzzolini (Meni Ucel), Alan Brusģn, Maria Forte, Paola Baldisserra, Renza Snaidero, Jolande Mazzon , Edy Bortolussi e Luzi Perčs.
Il tierē moment al č chel ch'al viōt, tal 1967, la publicazion da l'antologie-manifest "La Cjarande". Si tratave di une ricolte di poesiis in lenghe ladine-ladine (cemūt che justeapont al sclarģs il sot-titul), curade di Mario Argante, Domeni Zannier e Galliano Zof, inricjide di inlustrazions preseōsis realizadis di Arrigo Poz. L'editrice dal volum, penē 304 pagjinis, e jere stade "La Nuova Base" di Udin.
Dai tre curadōrs de "Cjarande" une part di rilźf la merte Mario Argante, nassūt a Vignesie tal 1909 e muart a Udin tal 1991. Chest poet al ą scrģt cetant te fevelade di Taurian di Spilimberg, dulą ch'al veve vivūt di frut. La sō poesie e jere di stamp tradizionāl, e a un ciert pont Pasolini (che lu stimave cetant) lu invidą a rinovāsi, a svizināsi a la sō Academiuta. Argante nol jentrą te cente di Pasolini, ma la sō poesie, a scomenēā dai prins agns '60, e cuistą pardabon aspiets gnūfs e di vźr rinovament. Di chź volte Argante nus ą dāt lis sōs cjossis miōrs. Vźr maestri de metafure, tai siei esits espressīfs plui alts al rive a butā une vampe ch'e va a inluminā la sterpece de vite e dal timp.
Sul cont di cheste opare i curadōrs te presentazion nus sclarissģn che: "I poets de presint ricolte a son in majorance zovins, anzit cetant zovins. Poets che, al di lą dal volōr de lōr poesie, dutcās davierte a un seguitīf perfezionament, a ąn il mert di vźnus pandūt i aspiest plui vźrs da l'anime de tiere furlane. A vibrin lis notis di un cjant universāl, a sunsurin acents comuns a ducj i oms e tal istčs timp intimamentri nestris parcč che il Friūl al č se stčs e al č il mont intīr. E se rivāts insomp de leture vuātris o sintarźs, amīs, il desideri che la nestre civiltāt no vebi di disfantāsi, che la Ladinie Furlane e vivi e 'e vebi di sflurī cu la sō lenghe, la sō poesie, il so cjant, che la sō int e jentri rispietade e amade te cunvigne dai popui neolatins e europeans da avuāi e cence sudizions, us sarģn infinitamentri agrāts".
Mentri la jentrade, scrite dal innomenāt scritōr Diego Valeri, e je dediade al "Friūl ch'al cjante", ossei a la tradizion dal cjant popolār furlan palesāt a traviers lis vieris vilotis. "Un cjant ch'al č - al sclarģs Valeri - plui sevźr e dolent tra lis selvis de Cjargne, plui viert e lizźr sui florits cuźi ch'a cerclin Gurize, Cividāt e Glemone, che a viodin a slusī ai lōr pīs lis aghis toerzeonis dal Lusinē, dal Tajament e dal Nadison. Cheste cetant umane malincunie e je la note dominant, cussģ tal paesaē, come ta l'anime dal Friūl".
"La Cjarande" e cjape dentri lis lirichis di: Glorietta Antoniutti, Mario Argante, Alessio Armano, Mario Bon, Riccardo Chiesa, Renata Covassi, Piera De Crignis, Paola Di Centa, Angela D'Olivo, Maria Fanin, Roberto Jacovissi, Giorgio Jus, Alberta Mondini, Gemma Nodale, Giovanni Paganello, Eugenio Pilutti, Nino Rodaro, Adriana Tuan, Mauro Vale, Umberto Valentinis, Domenico Zannier e Galliano Zof.


text:
Daniele Puntel, comerciant, 52 agns di Udin («anzit, dai Riçs!» i ten a marcâ, ndr) al è l’autôr de pagjine Facebook “Selezion di balon dal Friûl/Selezione di calcio del Friuli”. Al sta sburtant par tirâ dongje une scuadre di balon in rapresentance dai furlans, «par comunicâ e par dâi sens di partignince a un popul». Sul esempli di chê de Catalogne che, ancje se pe Fifa no je buine, e zuie partidis cun selezions ricognossudis de federazion internazionâl. La ultime partide fate de selezion catalane, ai 26 di Mai di chest an, e je stade cuintri de Gjamaiche. Catalogne-Gjamaiche 6 a 0 cun trê goi di Gerard Deulofeu, che al zuie pal Udin.
––
Daniele, cemût mai ti sêstu impegnât te iniziative di meti sù une selezion di balon furlane?
O soi un apassionât di balon, che o ai zuiât par agns. E ancje dal Friûl, de nestre lenghe, dal nestri popul. No vin nuie di mancul di altris popui e duncje o pensi che o podìn vê une nestre rapresentance in chest sport che al è tant seguît in dut il mont.
__
Cumò o stin fevelant par furlan, ma di piçul no tu lu fevelavis: tu lu âs recuperât dopo, ise vere?
Sì, in famee i miei gjenitôrs lu fevelavin fra di lôr e cui nonos ma, come al è sucedût a tancj de mê gjenerazion, no lu fevelavin ai fîs. E cussì o ai imparât a fevelâlu dopo, bessôl, massime sui cjamps di balon li che o ai zuiât par agns e dulà che ancjemò la lenghe uficiâl, in Friûl, al è il furlan. Duncje si pues dî che cun cheste iniziative o torni indaûr chel che il balon furlan mi à dât.
__
Spieghinus il prin obietîf de tô iniziative: cuintri cui varessino di zuiâ?
L’obietîf plui fatibil al è l’Europeada 2024, torneu di balon des minorancis linguistichis europeanis organizât dal Fuen, Federal Union of European Nationalities, une organizazion internazionâl no governative fondade tal 1949 in concomitance cul Consei de Europe. Il percors al sarà dûr e plen di ostacui, ma o sin sigûrs che cun pazience o rivarìn a jessi ricognossûts de Figc e legjitimâs a rapresentâ la nestre Patrie. O ai vût la fortune di seguî Europeada 2022 organizade in mût perfet in Carinzie de minorance slovene. Une fieste dai popui, li che il balon al è dome un mieç par comunicâ identitât di popul, lenghe, culture, turisim e vie discorint. La nestre volontât e je chê di jessi presints tal 2024, ancje graciis aes peraulis dal president Uefa Ceferin, che al sdogane chestis manifestazions.
__
La Catalogne no je in chest torneu, al somee che e zui a nivel plui alt. Di cui ise ricognossude?
La selezion catalane e volarès jentrâ te federazion plui impuartante pal balon che e je apont la Fifa (la federazion che e met dongje lis scuadris di balon dai stâts dal mont), e duncje lôr a zuin dome cun chês scuadris li. No i interesse jentrâ in altris federazions plui piçulis. La Catalogne no je un stât ricognossût, ma dentri de Fifa e je ancje la Scozie – par esempli – che no je un stât, e duncje lôr a pontin a jessi ricognossûts tant che i scozês.
__
Parcè la Catalogne puedie zuiâ cuintri altris scuadris che a son dentri de Fifa?
La Fifa i da il permès aes sôs scuadris afiliadis di fâ dôs amichevulis ad an cuintri di scuadris che no son te federazion. Duncje la Catalogne e sfrute cheste regule.
__
Parcè la scuadre dal Friûl le âstu clamade “selezion dal Friûl” e no “nazionâl”?
“Nazionâl” no je une definizion corete, che e ven dal secul passât: nancje la Italie no je une nazion, parcè che par nazion si intint un teritori gjeografic cuntune stesse aministrazion e une stesse lenghe. Invezit in Italie a son talians che a son citadins talians ma no di marilenghe taliane, par esempli che a fevelin di prime lenghe todesc e sloven. Par no dî di nô furlans o dai sarts, lenghis autoctonis de aree dal Stât talian ma altris lenghis rispiet al talian. E cussì il Friûl, li che a son furlans che si sintin furlans ma di lenghe venete, todescje e slave. Tra l’altri, il tiermin “nazionâl” lu dopre la Italie e cualchi altri stât, ma par esempli in Sudameriche la scuadre dal paîs si clame “selezion”: pensìn ae Seleçao brasiliane o ae Seleccion argjentine. In sumis, o sin plui corets e internazionâi des definizions talianis (al rît, ndr). Ancje la Catalogne si clame Selecciò Catalana.
__
O sin sul imprin di un percors lunc, mi pâr di capî. Par cumò ce riscuintris âstu vût?
O ai ricevût l’interès di cualchi politic autonomist furlan, di plui di cualchi sindic e president di scuadris furlanis, e ancje cualchi orele spiçade di bande de Figc regjonâl. E ancje di bande di cualchi associazion: par partecipâ ae Europeada al covente che une associazion si iscrivi al Fuen, che al coste 3.000 euros ad an, duncje si à di cjatânt une disponibile. Chest al è il prossim obietîf.
__
Su la pagjine Facebook tu publichis tantis notiziis interessantis di altris comunitâts vie pal mont che a doprin il balon tant che element par tignîsi dongje…
Sì, chest percors al è biel ancje parcè che al à coventât a cognossi tantis realtâts di comunitâts piçulis che si tegnin dongje ancje midiant dal balon. Par esempli, il campionât plui piçul dal mont de Isulis Scilly, o la Milne Cup che si zuie di 104 agns, che e je la fra lis isulis Orcadi e lis Shetlands, une grande ocasion par fâ incuintrâ chês popolazions cussì lontanis de Europe e di une a chê altre.
__
Par finî, ti domandi la tô selezion furlane ideâl, fate di professioniscj che a zuin cumò. E ancje il “ct”…
Ognidun al varà la sô, che o sin ducj alenadôrs ancje in Friûl (al rît, ndr). La mê e je cheste: Meret; Petriccione, Berra, Cristante, Calderoni; Pontisso, Crisetig, Compagnon; Fabbro, Diaw, Cudrig. Alenadôr: Gigi Del Neri.
__
No sin tant ben metûts, mi pâr.
Cualchi an fa o jerin plui fuarts, però si à di dî une robe: se o podessin meti in scuadre dome portîrs o faressin un scuadron. Meret, Vicario, Provedel, Perisan, Scuffet, Gasparini, Franchi… ❚
::::::::::::::::::::::::::::::::::::::::::::::::::::::::::::::::::::::::::::::::::::
FOCUS. Il campionât di balon plui piçul dal mont
Al esist un campionât di balon cun dôs copis nazionâls e une charity cup contindûts di dome dôs scuadris. Al sucêt intun dai cjantons plui lontans dal Ream Unît: lis Isulis Scilly (Ynysek Syllan in lenghe kornish, lenghe che vuê nol à plui fevelants natîfs).
◆ Lis Scilly Island a son un arcipelac cuntune popolazion di mancul di 3.000 personis logât intal pont plui ocidentâl de Cornie. Lis isulis però no fasin part di cheste regjon parcè che a gjoldin di un status autonom cun podê decisionâl su lis cuistions locâls. Tante part des isulis e je disabitade e la popolazion si concentre in 5 parochiis, cun chê di St. Marys a fâ di sburt par dutis.
◆ Un puest cun paisaçs che no si puedin dismenteâ, ma dulà che la vite e je dificile, massime di Invier. La stagjon estive e puarte il lavôr stagjonâl e il turisim, ma finide la biele stagjon, a restin i isolans, bessôi cuintri des intemperiis. Duncje al è impuartant tignî dongje la comunitât cun rituâi e events in comun, e il sport al è un di chescj.
◆ Il balon intes Scilly al nas intai agns 20 dal Nûfcent cun scuadris che si contindin la cope Inter-Island, che e à durât fin ai agns ’60. I cambiaments demografics a àn puartât a fâ sorevivi dome 2 scuadris, Gunners and Wanderers, dutis dôs di St. Marys.
◆ Intal 2004 e nassè la idee dal campionât plui piçul dal mont e des copis nazionâls che e à vût tant sucès di deventâ famose in dut il mont. La robe e dismovè ancje l’interès de Adidas che e à vût zirât un piçul documentari dal titul Dream Big sul balon intes Scilly, e a rivarin su lis isulis testimonials tant che il cjapitani de Ingletiere Steven Gerrard, David Beckham e tancj altris.
◆ Il campionât si zuie la domenie aes 10:30, ogni setemane, par vignî incuintri aes esigjencis di ducj i zuiadôrs di balon – lavoradôrs – paris di famee. Sul tacâ de stagjon, i cjapitanis si metin ae taule e a butin jù i garofui, sielzint i zuiadôrs cirint di garantî. Pôcs a son i papabii, cussì la etât dai zuiadôrs e svarie dai 16 ai 40 agns. I arbitris a son doi.
◆ Tancj zuiadôrs a cambiin scuadre ogni an, movintsi di une bande a chê altre de baricade.
◆ Insume: prime il sport che la apartignince ae maie. E parsore di dut, prime lis Isulis Scilly! ❚
::::::::::::::::::::::::::::::::::::::::::::::::::::::::::::::::::::::::::::::::::::
LINK & LEAMS
Par cumò dutis lis informazions su la iniziative di Daniele si cjatin suntune pagjine Facebook, une vore ative cun tantis altris informazions di balon dal Friûl. Lait a cirî Selezion di balon dal Friûl/Selezione di calcio del Friuli. ❚


text:
Intal paîs dai orlois, a Prât inte biele Val Pesarine, Lorenzo Casali, trentedoi agns, al à vût il coraç di cjapâ in man la ativitât inviade inmò dai siei vons.
“In dì di vuê, tignî viert un negozi intun paisut di mont – al conte Lorenzo – nol è sempliç: tantis a son lis spesis di frontâ (riscjaldament, lûs, tassis…). Dongje a chestis spesis di gjestion a son ancje chês pal furniment dal negozi: cirche dôs voltis al mês o scuen lâ a Udin o a Padue par comprâ la robe, parcè che i rapresentants no passin plui. Par fortune no ai di paiâ l’afit.”
Lorenzo al à decidût di rilevâ il negozi che al jere de sô famee: viert intal 1936 di so bisnono che al à passade la ativitât al nono, po dopo a so pari e cumò a lui. “Il motîf che mi à pocât a continuâ la ativitât di famee al è sempliç: o ai lavorât par 10 agns sot paron, po – viodût il periodi di crisi e considerât che i miei gjenitôrs a lavin in pension e a volevin sierâ la ativitât – o ai decidût di provâ cheste gnove aventure.”
Inizialmentri Lorenzo al à tacât a lavorâ intal negozi in vieste di colaboradôr e cui 31 di Dicembar dal 2011 al è diventât socio inte societât cun so pari. Intal negozi si pues cjatâ ogni sorte di articul, fûr che chei alimentârs.
“O ai cirche 1500 articui tra vistîts, marçarie, souvenirs, tendis, robis di cartolarie e feramente. Metint sul plat de belance i aspiets positîfs e negatîfs di chest lavôr, o pues dî che lis dificoltâts no mancjin ma o cjati che e je une grande sodisfazion cuant che a vegnin i clients e mi fasin i compliments su pe robe che o vent e soredut che e coste pôc. Ancje cuant che i vecjos mi disin che al è biel viodi un zovenut daûr il banc e mi disin che o soi plui brâf di gno pari, o crôt che no sedi sodisfazion plui grande! Chestis robis no àn presi e, ancje se ae fin o rivi a tirâmi fûr un stipendi medi fasint plui di vot oris in dì, mi judin a continuâ a lâ indevant su cheste strade.” ■
Marta Vezzi
CJARGNE VIVE. Une ativitât tramandade di gjenerazion in gjenerazion............
Intal paîs dai orlois, a Prât inte biele Val Pesarine, Lorenzo Casali, trentedoi agns, al à vût il coraç di cjapâ in man la ativitât inviade inmò dai siei vons.


text:
Prât di Resie: il cjanâl
Home Trois Troi Furlan Setime tape Prât di Resie Foto 3
Rifugio A.N.A. - Prato di Resia
Località attraversate
Il cjanâl di Resie al rapresente pe culture une isule linguistiche e di tradizions une vore impuartantis. Chi si fevele une lenghe singolâr, ogjet di tancj studis e si tegnin cont e si tramandin tradizions di grant interès ancje par cui nol è cognossidôr di cheste materie.
Prât, Gnive, Liscjace e Gost a son i paîs che si lassin daûr prime di rivâ li de Plêf di Prât.
Steme comunâl
di Resie
Rifugio A.N.A. - Prato di Resia
Località attraversate
Steme comunâl
di Resie
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
02 gennaio 2011
Mittelfest e Lenghe furlane
Il conseîr Roberto Novelli (te foto) al propon al Mittelfest di puartâ plui atenzion pe valorizazion de lenghe furlane (fracait chi par lei la Ansa). Mi somee une buine notizie, ancje parcè che cheste tiere e je simpri stade crosere di culturis e il Mittelfest al podarès jessi propit une buine ocasion.
Tai prossims dîs al varès di jessi metût in calendari un incuintri tra il Mittelfest e la Arlef.
14 commenti:
- Christian Romanini ha detto...
-
ANSA
01-GEN-11 15:02
CULTURA: MITTELFEST 2001; NOVELLI, SIA FESTIVAL IDENTITA'
(ANSA) - CIVIDALE (UDINE), 1 GEN - ''L'edizione 2011 del Mittelfest dovra' valorizzare la cultura e la lingua friulana che e' l'elemento fondante dell'identita' locale e della specialita' regionale''. Lo ha detto oggi il consigliere regionale del Pdl, Roberto Novelli. ''Ho gia' avuto modo di parlarne con il presidente Antonio Devetag che ha condiviso la necessita' di ampliare l'offerta del prossimo Mittelfest con un'attenzione anche alla lingua friulana. In questa direzione sara' organizzato a breve un vertice con i dirigenti dell'Arlef (Agenzie regjona'l pe lenghe furlane) per avviare una sinergia. Chiederemo all'Arlef - ha detto Novelli - di affiancare il Mittelfest per dare vita ad un percorso condiviso che dal locale, ma con un respiro internazionale, possa proporre ai visitatori dell'edizione 2011 un dialogo tra le identita' locali dell'Europa centrale''. Per quanto riguarda il Mittelfest il consigliere Novelli ha indicato anche altre iniziative per la prossima edizione. ''Il Mittelfest, con Cividale sempre cuore dell'evento, e' il festival del Friuli Venezia Giulia, e' volano e luogo di incontro, raccolta e valorizzazione delle nostre eccellenze. Questa importantissima manifestazione culturale deve tornare a sviluppare le sue ricadute positive anche sul territorio che la ospita con nuove idee. E nell'ambito della kermesse - ha concluso Novelli - si potrebbe inserire un festival dei musicisti di strada. Artisti di talento che, nella splendida ambientazione che Cividale sa offrire, possono attrarre curiosita', interesse e quindi visitatori''. (ANSA).
- 2/1/11 13:04
- michi ha detto...
-
No mi pâr che Roberto Novelli al merti jessi cussì tant lustrât!
Aial par câs protestât cun Tondo parcè che no vin ancjemò nancje un Regolament de Leç regjonâl 29/2007? No mi risulte!
Aial votât cuintri l'azerament dai finanziaments aes emitentis radio privadis (in particolâr Radio Onde Furlane e Radio Spazio 103)? No mi risulte!
Inte finanziarie 2011 aial votât a favôrs dai tais ae lenghe furlane? Mi pâr proprit di SI!
E alore cheste operazion "plui furlan a Mittelfest" e je dome propagande politiche!
Michi
- 3/1/11 00:32
- p.v. ha detto...
-
odio a dè le veretat a cividat e cjacarin talian e sclaf, no tabain furlan, mi sameares plui just che al mittelfest al cjacaras sclaf pluitost, e no furlan.
a cividat e tache le sclavanie ma forsit no duc' i furlans lu san.
maman e bon an a duc'.
patrizia
- 3/1/11 00:44
- Christian Romanini ha detto...
-
A mi invezit mi somee positîf se un conseîr al decît di fâ une propueste dal gjenar.
Sigûr che la politiche linguistiche no pues limitâsi a un event, ma magari al pues jessi il prin pas di un dialic che al pues lâ indevant su altris cuistions.
L'impuartant al è continuâ a fevelâsi e viodi di risolvi i problemis.
Se il conseîr Novelli al à volût vierzi chest percors, o pensi che la miôr robe e sedi spiegâi lis cuistions in maniere clare e costrutive. E se al fos stât un altri, al sarès di fâ compagn.
Sul fat che a Cividât no si feveli furlan, mi somee une afermazion sbaliade. Che dopo no lu feveledin ducj o che si feveledin ancje altris lenghis che no soi il furlan, o pues ancje jessi dacuardi, ma dî che a Cividât no si feveli par furlan, no soi dacuardi. Se o lin a cjalâ ancje un tic te storie de Ete di Mieç, mi somee adiriture che li e fos nassude la prime universitât furlane, ven a stâi la scuele di nodârs e avocats dal 1300: Lait a lei il Fregul dai Fantats furlans.
In chê volte la varietât dal furlan fevelât a Cividât e jere cul "o" pal feminin (bielo=biele).
- 3/1/11 08:44
- michi ha detto...
-
Christian, cui che al è cuintri lis minorancis linguitichis par convinzion politiche e personâl, no tu rivis a dreçâlu! E Roberto Novelli cumò al cîr dome di rufianâsi i furlans cun cheste gnove del Mittelfest.
Ma prime al à ben e no mâl scjaldâts i motôrs cuntune denuncie publiche sui finanziaments masse alts pai slovens e masse bas pai furlans (ma no aial ancje lui aprovât i tais ae lenghe furlane inte finanziarie regjonâl 2010 e 2011?)!
Se un politic a i ten pardabon ae lenghe furlane al cîr - prin di dut - di fâ meti in vore la leç regjonâl 29/2007 e di fâ rivâ i finanziaments aes emitentis radio locâl come Radio Onde Furlane e Radio Spazio 103. Ma, cjale tu, Roberto Novelli al ignore i problemons di cumò de tutele de nestre lenghe e si bute sul Mettelfest. Propagande politiche?
Che al dimostri che a i ten ae nestre lenghe sburtant ben e no mâl i Regolaments, su la scuele e i media, proviodûts de leç regjonâl 29/2007! Ma stâ plui che sigûr che no lu fasarà. Figurinsi!
Michi
- 3/1/11 09:51
- Furlans de diaspore ha detto...
-
Patrizia,
Mi displas ma a Cividat si tabae Furlan. In certis situazions in te val dal Natison e al e' in zonte al Sloven.
Cumo' so vin di cjata' regjons dal Friul storic le che al Furlan no le' tabaiat Cividat no di sigur al e' un dai pais.
Mi capite plui spes che forescj mi tabaiedin par furlan a Cividat che in altris bandis dal Friul....tipo Udin, Tresesin, Palme, Cusignac..
- 3/1/11 18:19
- p.v. ha detto...
-
scoltimi, furlan te diaspore, tu no tu vivis a chì, pecjat che tu mi as nomenat pais lì che o vif jò, e o pues ben diti che a cussignà, tresesin, palme e udin, si cjacare plui furlan che a cividat.
pè cronache o soi nasude a visinal di buri, o ai lavorat a cividat, a udin, a reane, cumò o vif in baldaserie, insome o crot di cognossi ben chisc' pais.
mi sameares une violense là a imponi il furlan lì che al vares di jessi valorisat al sclaf, dopo faset ce che dio us ispire, par mè no cambie nie.
invesite, veso mai pensat di fa un censiment serio, par savè dulà che si tabae furlan?
- 4/1/11 12:33
- michi ha detto...
-
Il censiment no dome al è vietât, ma un bilingâl al pues declarasis une vote blanc e une volte neri viodût che al fevele ben dôs lenghis.....
- 4/1/11 20:36
- il crot ha detto...
-
Patrizia, disi che a Cividât no si feveledi furlan al è un ninin esagjerât, viôt che cualchidun al podarès restâ mâl. Jo par esempli che di frut o jeri a stâ a Cividât...
A mê mari, che e ven di Codroip, i disevin di nô cjoli gno pari parcè che al jere di Cividât dulà che a son ducj sclâfs.
Nuie ce dî, voaltris furlans o seis intate! :)
- 5/1/11 22:43
- Christian Romanini ha detto...
-
Cuant che o sin a fevelâ di censiments di chest gjenar, mi ven un tic di sgrisui...
- 6/1/11 00:49
- p.v. ha detto...
-
crot, ce vueito dè
cjale che jessi sclafs no jè une ofese
al sares cume dè che jessi furlans e jè une ofese
cjacarà sclaf al è un mut di cjacarà, e jè une lenghe come al furlan par me
se par te no jè cussì alore tu ses tò che tu ufindis i sclafs.
par chel che al riguarde al censiment
no capis lè che o viodes al pericul,
a me le idee dal censiment mi è vignude, pensant al fat che in cuarante ains al friul al è cambiat une vore e se tal mio borg cuarante ains fa duc' e cjacaravin furlan, cumò simpri in ta chel stes borc, si cjacare albanes, moldaf, egizian e simpri mancul furlan, i frus che nassin e cjacarin lenghis straniaris, imparadis di lor mari e lor pari, cume cal è just,
i pos che cjacarin in furlan e stan vignent vecjos e stan murent
chiste e jè le realtat e no doi giudisis,
le robis e van ce mut che àn di là
a ognun al use le lenghe di sò mari
che sidi furlan, sclaf, triestin, bisiac, talian, moldaf, albanes e ce dal dial che o voles
vive le libertat di peraule e di usà le lenghe che si ul.
patrizia
- 6/1/11 23:40
- il crot ha detto...
-
Patrizia viôt che tu âs capît mâl. Jo no pensi che fevelâ sclâf al sedi une ofese, anzit. O soi favorevul ae sô tutele (che, tant par dîle dute, no je suficiente, in particolâr inte provincie di Udin) e o pensi ancje che al sedi just che al vignedi tutelât a Cividât.
Dite chest mi someave ben di dâti une pocade su ce che tu vevis dite intal tô prin post, ven a stâi che "a Cividât e cjacarin talian e sclâf e no tabain furlan".
Tal secont post tu zontis ancje che "mi sameares une violense là a imponi il furlan li che al vares di jessi valorisat al sclaf". Par me a Cividât a van tuteladis dutis e dôs lis lenghis. Dut câs o sin ducj vitimis dal nazionalisim che in cheste zone, intai ultins cent agns al à fat disastris. La tecniche doprade e je simpri stade chê di meti i furlans cuintri i sclâfs: "divide et impera".
O met dut câs la mê firme su la ultime robe che tu âs dite "vive le libertat di peraule e di usà le lenghe che si ul."
- 7/1/11 23:27
- il crot ha detto...
- Questo commento è stato eliminato dall'autore.
- 7/1/11 23:29
- p.v. ha detto...
-
scusimi crot
o soi ancje un poc tant vuarbe
no vevi vidut che tu vevis mitut le muse che e rit e alore o pensavi che tu fosis par da bon rabiat.
invesite o viot che tu le pensin cume me, che une lenghe e val che atre, parceche no si sielç dulà nassi, nè le lenghe mari.
vive cividat, vive i sclas e i furlans.
maman e buine gnot
patrizia
- 8/1/11 01:58


text:
lunedì 15 agosto 2011
La "pôre dal bilinguisim" e i dirits tibiâts del popul furlan.
(…) la situazion dai bilinguis - di chei che o vivìn te cuotidianitât cun dôs lenghis - no ven mai capide dai monolinguis, parcè che al è alc che no rivin a capì…
(…) Cussì une persone che e je monolengâl de nassite no capirà mai un bilingui. E alore o rivìn al plui grant dai paradòs, ven a dî chel che i monolinguis nus fevelin simpri dal "pericul dal bilinguisim"…
(…) E pûr al è un fat cussì elementâr che ogni persone e a dirit ae sô lenghe proprie... E se une persone e fâs part di un grup, dut chel grup al à dirit ae sô lenghe.
Edorta Jimenez
-------------
Gjavât fûr da
LA COMUGNE
nr. 20/2010
Par cure di Pauli Cantarut
Ed. KAPPA VU
USÂTS A LOTÂ CUINTRI DAL IMPUSSIBIL
Interviste al scritôr basc Edorta Jimenez
di Carli Pup
(…) Juste îr, intant che o fevelavi achì a Udin cun altris invidâts di cheste cunvigne, o disevi che la situazion dai bilinguis - di chei che o vivìn te cuotidianitât cun dôs lenghis - no ven mai capide dai monolinguis, parcè che al è alc che no rivin a capì. Al è come cuant che une femine nus dìs che no rivarìn mai a capî ce che al vûl dî jessi mari e al è propite cussi, no lu savarìn mai. Cussì une persone che e je monolengâl de nassite no capirà mai un bilingui.
E alore o rivìn al plui grant dai paradòs, ven a dî chel che i monolinguis nus fevelin simpri dal "pericul dal bilinguisim" cuant che di simpri chei che a fevelin dôs, trê o plui lenghis a son inteletualmentri e culturalmentri superiôrs a chei che a'nt fevelin dome une.
Dilunc vie de storie [la vivarosetât e je stade plui fuarte] cuant che la Europe e je stade plurilengâl, massime tes zonis dai puarts e dai marcjâts, e no sot dai stâts plui centralizâts, chei che a àn la lenghe uniche, che e je une invenzion dai secui XV e XVI cemût che o conti ancje intune des mês oparis. Cun di fat, che de lenghe di stât, de lenghe uniche che al par che le vedi creade Diu in persone in paradîs, e je dute une invenzion, une costruzion politiche, alc che al è nassût dilunc vie de storie.
Par chest o calcoli pardabon une vore dificil che a Madrid o a Parìs, no sai se ancje a Rome, si rivarà mai a capî dut chest. No sai, mi somee cuasi une cuestion metafisiche.
Un dai paradòs che si cjatìn a vivi in dì di vuê al è cemût che al è pussibil che si feveli dai "pericui dal plurilinguisim" par impedî il svilup di lenghis che o fevelin di cuant che o nassìn.
O sin daûr a fevelâ di un fat che nol varès di jessi in discussion: cuant che une persone e nas e à il dirit di mantignì la lenghe che i fevelin. Al è un dirit uman primari compagn di chel ae vite. No pensi che si puedin fa classifichis di impuartance tra chescj doi dirits.
Chel istès si va dilunc a discuti di dut chest. E a discuti al è il stât, che al è chel stes che al a creât la scuele, che al à bisugne de scuele [par imponi la sô lenghe]. Al è il stât che al a tacât dut.
E pûr al è un fat cussì elementâr che ogni persone e a dirit ae sô lenghe proprie... E se une persone e fâs part di un grup, dut chel grup al à dirit ae sô lenghe.
Intal secul XXI o vin dai mieçs tecnics par garantì chest dirit che no vin mai vût prime inte storie. Chel istès o rivìn a cheste situazion assurde, a chestis discussions che o ai fevelât cumò denant. E alore o piert la sperance. Però no piert la sperance pe nestre part. O piert la sperance che i centraliscj e i monolinguis, che i statiscj o i stataliscj a rivaran mai a metisi inte nestre piel e a capì lis nestris resons, che a son resons cussì elementârs come la vite stesse.
EDORTA JIMENEZ
------------------
Edorta Jimenez al è un dai plui impuartants scritôrs in lenghe basche dal dì di vuê.
Il test publicât sul Blog al è stât gjavât fûr de riviste LA COMUGNE nr. 20/2010 - pagjinis 28/37 - trascrizion integrâl de interviste fate a Udin, ai 26 di Mai dal 2010 a Edorta Jemenez. Trascrizion in lenghe furlane, presentazion e notis a cure di Carli Pup.
La version audio de interviste e je stade invezit trasmetude su Radio Onde Furlane.
Pubblicato da Comitât pe Autonomie e pal Rilanç dal Friûl a 11:45
Etichette: Carli Pup, La Comugne, Lingua friulana
Iscriviti a: Commenti sul post (Atom)


text:
✽✽ Se si metessin tant che brâfs scuelaruts devant di un sfuei blanc cu la pene in man, e o vessin chê di butâ jù i compits che a spietin i furlans in chest 2020, no savaressin propit di ce bande scomençâ. Di fat, se o fasessin il cont di ducj i problemis che a cruziin la nestre int in chescj ultins timps, al sarès dificil fâ une graduatorie o ancje dome sielzi il teme dulà intervignî in maniere plui urgjente. A voli, o disarès che chel de denatalitât al sedi simpri plui l’element centrâl di cualsisedi analisi e azion consecuente.
✽✽ Propit par mantignî une vision dal dut strategjiche, o varessin di partî dal cirî soluzions a chest drame: ce sens varessial fevelâ di lavôr, di ambient, di coletivitât, se il destin nus risierve – numars in man – un futûr di desertificazion dai nestris paîs, cui risultâts che ducj o notìn, tacant de mont ma cun efiets che si slargjin aromai fin te Basse? Il Friûl nol è un paîs par zovins. Facil constatâlu, dificil meti in at politichis che almancul a provin a frenâ il fenomen. Viodêt che no bastin plui dome “cerots” o aspirinis, e forsit nancje i antibiotics no podaran salvâ un cuarp che al sofrìs cheste malatie che si clame estinzion. No vin di vê pôre di nomenâ chest tiermin, parcè che dome cu la cussience di jessi rivâts a un pont che no si torne indaûr dal nestri jessi furlans, o rivarìn a cjatâ la fuarce di rivoltâsi e di provâ a mudâ la rote.
✽✽ Par fâ chest, però, nus covente une buine autolavade dal cerviel, e si à di finîle cui vaiarii, cu lis spietis che cualchidun al vegni a risolvi i nestris berdeis. Cjapâ distance dai partîts – ma o olsarès dî de logjiche taliane, dal so imbarbariment politic – al devente necessari e vitâl.
Se o sin ancjemò convints di podê esprimi tant che popul furlan une nestre vision dal mont, se o vin conservât cierts valôrs – vuê deventâts incompatibii cun globalisims e ideologjiis che a metin al prin puest individualisim e competizion, e no il ben comun – al è rivât il moment di molâ di fevelâ te ostarie o di bruntulâ su Facebook.
✽✽ Al è il timp des responsabilitâts personâls e coletivis. A cjase, a vore, a scuele, in glesie.
Si sint une cjampane e no volìn che e suni di muart, ma che e clami dongje ducj. ❚


text:
La Union europeane tra opinion publiche, istituzions e relazions internazionâls
Tal 60m inovâl dai Tratâts di Rome, la voie di documentâsi e di fâ cualchi pensament in cont dal procès di integrazion continentâl e de situazion de Europe di vuê e di doman e pues cjatâ sodisfazion te leture di doi libris, jessûts sù par jù un an e mieç indaûr. Il prin, par cure di Giovanni Finizio e Umberto Morelli, al met dongje une schirie di saçs che a tocjin la cussì clamade politiche di sigurece e di difese de UE, tra teorie e pratiche e tra storie e atualitât. Il secont, metût adun di Marinella Belluati e Paolo Caraffini, al è une racuelte di contribûts dedicâts ae creazion dal Parlament european e dai partîts a nivel continentâl, aes prospetivis pal avignî e ai rapuarts tra informazion, opinion publiche e partecipazion politiche in Europe.
G. Finizio e U. Morelli (par cure di), “L’Unione Europea nelle relazioni internazionali”, Carocci, Rome, 2015; M. Belluati e Paolo Caraffini (par cure di), “L’Unione Europea tra istituzioni e opinione pubblica”, Carocci, Rome, 2015. ❚
Marco Stolfo
Ajëret, il svint dal rock arbëreshë de Peppa Marriti Band
Cul 2017 e torne a fâsi viodi e scoltâ la Peppa Marriti Band, formazion che di passe vincj agns e messede cun risultâts interessants la lenghe proprie – l’ arbëreshë – cul rock, cul folk e cun altris ritmis e lengaçs musicâi. Il gnûf cd, saltât fûr sul imprin di chest an, si clame ‘Ajëret’ (ven a dî ‘aiars’ o ‘svints’) e al presente dodis tocs dinamics e ispirâts che a tocjin il cjâf, il cûr e lis orelis. Si va dal tîr de cjançon che i da il titul al disc ae atmosfere di une gnove version di ‘Kavreshta’, un classic dal repertori dal grup di San Demetrio Corone, fintremai ae ruspiose interpretazion de tradizion dai vjershë di ‘Holqa një shërtimë’, ae malinconie migrante di ‘Si Cingra’ e ae ande manouche di ‘Nje harofull te nje döre’.
Musiche e peraulis de comunitât albanese de Calabrie che a son fuartis e vivarosis.
Peppa Marriti Band, “Ajëret”, cd MK Records, 2017. ❚
Marco Stolfo
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
La decision di Alessandra Guerra di dâsi dongje al Pd nus puarte a cualchi resonament fûr de notizie in se. Prime robe: din par bon che une sielte dal gjenar e partissi di une buine fede totâl. Ven a stâi, che no cjapìn nancje par ipotesi un cualchi tornecont, une cualchi promesse fate ae Guerra dai dirigjents dal Pd su cualchi puest intun futûr prossim, se l’aiar pal Pd al ves di cambiâ a nivel di guvier. Chest mût di lâ indevant tal pinsîr, no vûl dî che une pussibilitât dal gjenar no sedi pussibil, ma no nus covente a lâ indenant.
O vin invezit di domandâsi parcè che une persone come la Alessandra che si è simpri declarade autonomiste, intal moment che e decît di tornâ a fâ politiche, e à sielzût un partît talian. Pal moment fermìnsi chi, cence fâ diference tra çampe e diestre, po dopo viodarìn parcè il Pd.
Tes sôs declarazions, l’ex leghiste e à simpri sostignût di considerâ la bataie pal Friûl la sô plui grande motivazion ideâl: pe frutine tignude sui zenoi di don Placereani, e che in famee e veve simpri mastiât furlan e autonomie, la Leghe e jere il mieç e no il fin des sperancis furlanis.
La Guerra e risultave par tancj di lôr che a son stâts o che a stan te Leghe, l’ideâl di une rinassite furlane, e il so jessi la prime femine al guvier de Regjon no je state une robe di nuie. Ma pardabon in tancj agns lis robis a son cambiadis e il partît di Bossi al à simpri plui mostrade une muse «padane», tal sens statalist, tant che fuarce dal centridiestre.
Se cualchidun al à ancjemò dubis su cheste derive, al bastarès cjalâ lis bataiis puartadis indenant dal Carroccio tai ultins timps: sigurece, imigrazion. Ancje a nivel regjonâl, dulà che su cuestions plui leadis al Friûl, la fredece dal grup dirigjent leghist regjonâl, espression di Triest e di Pordenon, e somee clare. No si scjampe aes diretivis di Milan, o cumò di Rome, dulà che a son ministris, e il federalisim al reste un alc di economic e nol smicje ae nestre autodeterminazion. Di simpri lis minorancis, tai fats e no a peraulis, no son plasudis a Bossi, fintremai se a son numerosis, storichementri datadis e de Padanie no àn mai fat un mît.
Tornìn a Alessandra. O podìn pensà che come jê a son altris che a àn simpri crodût te Leghe e che, a planc a planc, si visin che no corispuint plui ai lôr valôrs e ideâi. Prime di jê, Cecotti e tante part di chei di Convergjence. Il sindic pal moment al è tirât de bande, al fâs il professôr: fin cuant podaraial restâ cence politiche, chê biele, no chê passade intai uficis a firmâ cjartis?
La Guerra, o pensi che par un an e mieç e vedi vût une idee compagne, ma no je rivade a stâ ferme: masse usade al contat cu la int, aes riunions, ancje a fâsi viodi su gjornâi e televisions. O torni a ripeti: o speri che cheste e sedi la version juste.
Ma noaltris o vin di rispuindi a une domande divierse: parcè un, une che si declare autonomiste no aie altre sielte par fâ politiche? Parcè un partît come il Pd puedial someâ un alc di compatibil cun cheste idee? Parcè la voie di fâ politiche de Guerra no si ise mudade intun sfuarç personâl di meti dongje altris che le pensin come jê?
Forsit parcè che no le pense plui cussì o i va ben di lâ dulà e cun chei che, ancje lôr dome – e nancje tant – a peraulis, a puedin fâ fente di stâle a sintî.
Dree Valcic
LInt AUTONOMISTE. Une autonomiste cui talians............
La decision di Alessandra Guerra di dâsi dongje al Pd nus puarte a cualchi resonament fûr de notizie in se. Prime robe: din par bon che une sielte dal gjenar e partissi di une buine fede totâl. Ven a stâi, che no cjapìn nancje par ipotesi un cualchi tornecont, une cualchi promesse fate ae Guerra dai dirigjents dal Pd su cualchi puest intun futûr prossim, se l’aiar pal Pd al ves di cambiâ a nivel di guvier. Chest mût di lâ indevant tal pinsîr, no vûl dî che une pussibilitât dal gjenar no sedi pussibil, ma no nus covente a lâ indenant.


text:
John Cage
John Cage (Los Angeles, 5 di Setembar 1912 – New York, 12 di Avost 1992) al fo un compositôr, teoric musicâl e scritôr dai Stâts Unîts di Americhe.
Un pionîr de indeterminatece inte musiche, de musiche eletroacustiche, dal ûs non-standard de struments musicâls, Cage al fo, daspò de Seconde Vuere Mondiâl, un de massims rapresentants de avant-garde. Al è considerât une de personalitât plui rilevantis e significatîvis dal Nuvcent.[1] La so opere e je centrâl inte evoluzion de musiche contemporanie.[2]


text:
#07 – Intal Zardin
Lis bestiis a stavin dutis benon inta chel grant zardin. Grandonon. Si le gjoldevin ogni dì, dut il dì. Ogni sere dutis sot di un grant arbul a tabaiâ, a contâsile, a cjantâ e balâ. Dutis lis bestiis, propit dutis. E a stavin cussì ben insieme che no vevin nancje bisugne di clamâsi cuntun non. A jerin bestiis e vonde. E se e rivave une bestie gnove e jere ancje chê la benvignude. Dome il sarpint al veve un non, dome lui. E al stave simpri su lis sôs, in bande. Al si rimpinave su lis ramacis di un miluçâr e al cjalave lis bestiis. – Parcè no venstu jù cun noaltris? Parcè no dîstu mai nuie? Nol rispuindeve nancje. Dome une volte a vevin sintude la sô vôs, une sole. Al veve dit: – No ai nuie ce dî. Mi plâs scoltâus. Propit cussì: dut il so ben al jere chel di scoltâ lis peraulis des bestiis. Ma la bestie gnove che e rivà une dì, eh ben! Chê propit no si le spietavin, une bestie di chê fate. Un nemâl che al butà in fas dute chê armonie. Al veve intorsi une creste fumarie che nissun sa, nol saludave, al si pavonave, al veve une di chês pucis sot dal nâs, come se al fos lui il paron dal zardin. E cun di fat velu lui paron, cence domandâ nuie a nissun. Al tacà a dâ i nons a lis bestiis, a gjavâur vie la peraule, che dome lui al veve di podê fevelâ. Il sarpint al cjalave. Nuie plui cjantosis di nemâi la sere, la peraule des bestiis e deventà un berli, une ronade, un barît, un piulâ, un cuacâ. Dome la bestie gnove e fevelave, il nemâl gnûf, Adam. Cu la sô femine Eve. A vevin secuestrade la peraule, le vevin robade, e jere deventade une propietât lôr e dome lôr. A jerin lôr i parons di dut il zardin. Di dut il mont. E di dutis lis peraulis. Il sarpint nol veve plui il ben di scoltâ lis peraulis des cjantosis dai nemâi che tant a i plasevin. Di stant su lis ramacis dal miluçâr, ju cjalave di brut, chei doi ludros bastarts! – Cumò us met ben jo a puest, voaltris doi, us doi ben jo la buine mandule, sanganon!
di Lupusinfabula
#1238


text:
Forescj in cjase nestre
O sin rivâts a chest pont orent parcè che la nestre gjenerazion e à cognossude une robe che chei prime di nô no le vevin mai cognossude:la straneitât in cjase. Se i emigrants dal Sietcent o dal Votcent o di chest secul a vevin di frontâ il riscli de tiere ospitâl o inospitâl che a levin, il terminus ad quem, a vevin almancul une sigurece daûr di se, te tiere che a bandonavin, il terminus a quo. Parcè che li a vevin glesie, simitieri, paîs, int, lenghe, stagjons, odôrs e colôrs, amôrs e rancûrs. Li a podevin tornâ o almancul iludisi di tornâ e fâ un pelegrinaç spirtuâl come Tubie cun Jerusalem. Ma di un trat di timp incà al è sucedût che a son jentrâts i forescj in cjase nestre, passant pai barcons e vignint jù pai cops. E no come i todescs, che si saveve che timp o tart a saressin tornâts a cjase lôr, ma in forme stabil e cun dutis lis seduzions imagjinabilis. Par la cuâl o sin deventâts emigrants cence emigrâ e forescj cence movisi. Di fat o stin pierdint lis lidrîs, no savìn di ce bande lâ e nus è jentrade la insigurece tai gnerfs e te anime, cui stes sintoms dai emigrants e cence pussibilitât di vê une tiere e un mont par tornâ dongje.
Di front di cheste situazion verementri serie e intrigade, scognossude aes gjenerazions di prime, che a vevin di frontâ altris fastidis, si pues vê reazions svariadis e contraditoriis. Al è chel che al acete dut e al pare jù dut in non de comoditât, de modernitât e de pegrece inteletuâl, chel che i va ben dut parcè che nol à mai vût un pont di riferiment seri. Int che e passe par moderne e inteligjente e scaltre, cu la cuâl che a son dome puars e vueits, come chei che no àn un franc par comprâ une rose vere e no àn nissun pudôr a meti tal mieç de taule o denant dai lôr muarts un vâs di plastiche, lavorade a garoful o a sclopon. Nol è il câs di fâ vueris ideologjichis e scandui. I stupits e i superficiâi a son simpri stâts maiorance e lu sa benon cualunche plaçarûl o ditatôr che al fâs i siei calcui propit sun chel. Baste che no mueri la samence dai savis e dai juscj.
A ‘nd è ancje int che no acete chest ribalton e a fâs une sorte di rimozion cul no pensâ o cul sierâsi tal camarin de proprie sigurece, cirint di stropâ ben ogni sfrese. Une sielte che e somee coragjose e invezit e je di pôre. In plui no à avignî, dal moment che la rivoluzion massmediatiche nol è che e finissi dopo trê agns, come la vuere de Bosnie. Si trate di un gnûf stîl di comunicazion che al à i siei risclis, ma ancje i siei vantaçs. Tal sens che nus met in comunicazion virtuâl e in timp reâl cul mont intîr e in plui e servìs par provâ se verementri o vin lidrîs o no.
La diaspore e je un tamês trement, ma sacrosant par tamesâ chel che al è tignince e chel che no ‘nd à. Fin che un frut al reste tacât tor des cotulis di sô mari, no si pues savê se al à imparât a vivi o no, come che a une fantate simpri sierade in cjase no si pues dâi la patent di castitât. La sfide, no volude, che nus tocje di frontâ e je une ocasion ancje par lâ a font tes resons dal nestri jessi e dal nestri vivi, une sorte di prove dal fûc, come chê prove dal fûc e je stade pai ebreus la diaspore o dispersion tal mont inceant di Babilonie.
Se il cjaminâ al è un fat biologjic, esistenziâl, peât ae precarietât de nestre condizion umane, la religjon cristiane a ‘nd à fat un valôr simbolic, spirtuâl, assetic. Parcè che il cristian nol pues vê in chest mont che la condizion di pelegrin, dal moment che nol à e nol varà une citât di stâ par simpri, ma al cîr chê a vignî (Eb 13, 14). Cheste straneitât e je metude in lûs te intestazion des letaris di doi apuestui, Pieri e Jacum, che ur scrivin »ai fedêi dispierdûts» e »aes tribûs dispierdudis pal mont». Une vision che e à vude come reazion il ritirâsi lontans dai sunsûrs e des tentazions dal mont, come tal câs dai eremits e dai anacoretis, e il trasformâ la vite intun pelegrinaç continui, fint a la fin, come tal câs dai »pelegrins pal Signôr» partîts de Irlande tal VI e VII secul, cun Sant Colomban e altris centenârs e sparniçâts in dutis lis contradis de Europe come lis âfs che a passin di rose in rose, puartant samence gnove.
Dut chest parcè che il cjaminâ dal cristian nol è un lâ indenant a sorte, cence mete e cence pont di partence, di disperâts.
pre Antoni Beline
I CLASSICS – 5. SANT JACUM, LÀ CHE AL FINÌS IL MONT............
Forescj in cjase nestre